Hecho 1 ARNNT - Iñche tañi wüne wirielchi chillka mew, - Bible Search\nJuan 21 Hecho 2\n1Iñche tañi wüne wirielchi chillka mew, Teofilo, itrokom wirileleyu tañi chem chumel ta Jesus ka ñi kimeltuel feychi we llitulu müten ñi küdaw. 2Fey püratulu wüla Jesus wenu mapu, fentekünun. Welu petu ñi amutunon, küme kimeltukünufi ti Lif Küme Püllü mew ñi dullielchi pu apostol+ ñi chem chumael ta kisu engün. 3Rupan lalu am pewfaluwtulu ñi wiñomongetun femngechi ñi kimuwfaluwael rüf mew ñi mongeletun. Meli mari antü pewfaluwmeketuy kisu engün mew ka nütramelmekefi Ngünechen ñi longko ülmenngen.\n4Feychi petu mülelu ñi apostol engün, Jesus fente küme kom ngülamkünufi ñi tripanoael engün Jerusalen mew. Fey feypifi:\n—Üngümaymün ñi mupituael iñche ñi Chaw tamün tukulpakünuletewchi dungu, iñche tamün dew nütrameluwkefiel. 5Feyngey ta Juan ñi fawtisachekefel ko mew, welu kiñe mufün antü rupale, eymün ta fawtisangeaymün reke tati Lif Küme Püllü mew.\n6Jesus ñi walloñmanieetewchi pu che, fey ramtueyew engün:\n7Jesus llowdungufi ti pu che:\n—Konpalelaymün tamün kimael chumül ka tuntepu ñi femael ta Chaw Ngünechen. Kisu müten ngüneniey ñi pepiluwün mew ñi femaelchi dungu. 8Welu akule ti Lif Küme Püllü eymün mew, llowaymün newen ka tripayaymün tamün nütramyemuafiel ta iñche Jerusalen waria mew, kom ti lof mülelu Judea mapu mew, ka Samaria trokiñ mapu mew, ka fütra kamapu amuaymün tuntepu ñi mülen ta mapu.\n9Dew feypifilu tüfachi dungu, petu ñi lelinieetew engün, Jesus yengetuy, fey kiñe tromü mew peñchuputuy, fey pewetulafingün. 10Fey petu ñi pürakintulen engün chumngechi ñi püratun ta Jesus wenu mapu, epu wentru fülangtukuluwkülelu pewfaluwi kisu engün mew. 11Fey werken püllü feypieyew:\n12Feymew wiñotuy ti pu apostol tati Olifu pingechi wingkul mew, fey küpatuyngün Jerusalen waria mew. Pichi tripaley, fey pichin müten felerkey ñi trekayawael ta che ti ürkütun antü mew chumngechi ñi feypilen tati ley dungu. 13Puwtulu engün ti waria mew, pürapuyngün ti wenulechi pisu ruka mew chew ñi umañtulemum engün. Tüfa engün ürke Pedro, Juan, Santiaw, Andre, Felipe, Tomas, Bartolome, Matew, Santiaw Alfew ñi fotüm, Simon ti Selote,+ ka Juda Santiaw ñi fotüm. 14Kom tüfa engün trawüluwkey ñi ngillatuael, Jesus ñi ñuke ka ñi pu peñi engün ka ti kakelu pu domo engün kafey.\n15Kiñeke mufü antü mew trawüluwkülerkey ti pu feyentulelu. Fantelerkey engün kiñe pataka epu mari che. Fey Pedro eluwi ñi dunguael, feymew feypi: 16“Pu peñi ka pu lamngen, felerkelu am ñi mupiael ti wirikonkülechi dungu ta David ñi piel ti Lif Küme Püllü dungulu kisu mew, Juda ñi chalintukuafiel ta Jesus tati pu wesake che mew. 17Juda iñchiñ taiñ kompañ em, kiñe mew küdawkefuiñ.” ( 18Welu ngillangey mapu tañi kullingepeelchi pülata mew, tañi wesa femel mew ta Juda. Feymew itulnagümkünufi ñi longko, fey pawküy, fey kom ñi küllche püdtripay. 19Feymew kimlu kom ti pu che müleyelu Jerusalen waria mew, kiñe üy tukulelfi engün ti mapu Aseldama pingey, tüfachi dungu feypin ürke “Mollfüñ Lelfün”.)\n20“Fey ti chillka Salmo mew feypiley:\nIney no rume mülekilpe tüfey mew.’+\n‘Kangelu nütupe kisu ñi küdaw.’+\n21Fey müley tüfa mew kiñeke wentru taiñ kompañkiyawülkeetew, feychi petu mülelu Ñidol Jesus iñchiñ mew. Fey engün miyawi iñchiñ mew feychi Jesus 22fawtisaetew ta Juan, fey püratulu wüla ta wenu mapu. Feymew rume kümeay tati kiñe kisu engün mew ñi dullingeael tañi rakintukungeael iñchiñ mew, feymew kiñentrür nütramyeafiyiñ ñi wiñomongetun ta Jesus.”\n23Feymew legtungey epu wentru: Jose, Barsaba pingelu (ka Justo pingelu), ka Matia pingelu. 24Feymew famngechi ngillatuyngün: “Ñidol, eymi ta kimnieymi itrokom piwke. Pengelelmuiñ chuchi am ta kiñe tüfachi epu wentru ta dullimi, 25fey ñi llowael tüfachi küdaw tañi apostolngeael Juda ñi elkünutuelchi küdaw tañi yafkan mew, fey ñi amutuael ti wesa kutrankawün lan mew.”\n26Feymew eluwi engün ñi suertiayafiel ti epu wentru, fey legtutripay ta Matia ñi llowafiel ti küdaw. Feychi mew müten rakintukungey ti kakelu pu apostol mew.


¿Chumngelu Chaw Ngünechen petu katrütulafi ñi müleal kutrankawün? | Mapudungun\n1, 2. ¿Chem ramtuwkey fentren che?\nFILL antü allkütukeiñ ñi rupan wedake dungu. Rupan mu nüyün, lakey fentrenke che. Kiñeke mu pu weñefe langümchekeyngün, kutranpiwkeyechekelay rume. Ka kiñeke chaw malütukefi kam nüntukefi tañi pu pichikeche.\n2 Feymu fentren wedake dungu rupalu, pu che ramtuwkey: “¿Chumngelu (chemu) fente müley üdewün ka kutrankawün?”. Eymi kay, ¿ka femngechi ramtuwkeymi?\n3, 4. 1) Abakuk, ¿chem ramtufi ta Jewba? 2) ¿Chem feypikünueyew Chaw Jewba?\n3 Kuyfi kiñeke wentru poyekefilu ta Ngünechen, ka femngechi ramtuwkefuyngün. Femngechi pengeli Biblia. Feymu Abakuk ramtufi ta Jewba: “¿Chumngelu am pengelelkeen tati wedake dungu? Ka ¿chumngelu katrütukelafimi ñi müleal ti illamkawün? ¿Chumngelu müley apümkawün ka kewan dungu iñche ñi adkiñ mew? Ka ¿chumngelu fentren yafkawün ka kayñetuwün dungu müley?” (Habacuc 1:3).\n4 Chaw Jewba feypikünufi ta Abakuk ñi küme elkünutual ti dungu (Habacuc 2:2, 3). Iñchiñ kutranpiwkeyechekeiñ mülen mu kutrankawün, welu Chaw Jewba doy kutranpiwkeyechekey (Isaías 55:8, 9). Kidu rume duamnieeiñmew. Feymu Biblia feypi: ‘Kidu ta piwkeyenieetew ta eymün’ (1 Pedro 5:7). Welu, ¿chumngelu fente kutrankawkey che? Inaduamaiñ.\n5. 1) Pu longkolechi religioso, ¿chem feypikey kutrankawün mu che? 2) Welu, ¿chem kimeltukey Biblia?\n5 Pu longkolechi religioso feypikeyngün: “Chaw Dios ñi pin mu kutrankawkey che”. Kiñeke ka feypikey: “Chaw Dios femkünuy chem taiñ rupayal, kümeke dungu ka wedake dungu”. Ka feypikeyngün adümfal-lay chumngelu kutrankawkeiñ. Kafey kiñeke religioso feypikey lan mu kiñe che mülepuketuy Ngünechen engu. Ka lan mu pichikeche, feypikeyngün: “Chaw Dios duamniefuy kiñeke küme püllü wenu mapu mu, feymu yeketufi tüfachi pichikeche”. Welu kom tüfa rüfngelay. Chaw Jewba femkünukelay ñi rupayal wedake dungu. Feymu Biblia feypiley: “¡Rakiduamfalngelay Chaw Ngünechen ñi femal wedake dungu, ka ñi wedalkayal tati Kom Pepiluwün-nielu!” (Job 34:10).\n6. Mülen mu wedake dungu, ¿chumngelu fentren che kulpatukefi ta Chaw Dios?\n6 Fentren che rakiduamkey Chaw Ngünechen ngüneniefi ti Mapu, feymu kulpatukefi ta Chaw Dios mülen mu wedake dungu. Welu ti 3 chillkatun mu inaduamiyiñ iney longkoley Mapu mu: Weküfü tati.\n7. ¿Chumngelu fente müley kutrankawün?\n7 Biblia feypiley ti Mapu “ñi ngünenieetew tati weküfü” (1 Juan 5:19). Weküfü longkoley Mapu mu, kidu weda piwkengey ka kutrankachekey. Kidu ‘ngünenkakefi kom Mapu mew mülechi pu che’ (Apokalipsi 12:9). Fentren che inayentufi Weküfü ñi chumngen. Feymu pu che koylatukey, weda piwkengey ka üdechekey.\n8. ¿Ka chem dungu mew kutrankawkeiñ?\n8 ¿Ka chem dungu mew kutrankawkeiñ? Kakelu epu dungu mew. 1) Adan engu Eva chaftufi ka kayñetutufi ta Jewba, fey rulpaleleiñmu ñi kulpan. Feymu kulpafe chengen mu, kiñeke che kutrankakefi ta kakelu che. Küpa doyküleyngün kakelu che mu. Feymu kewakeyngün, weychakeyngün ka kutrankachekeyngün (Eclesiastés 4:1; 8:9). Ka 2) ruparumekey wedake dungu (Eclesiastés 9:11). Chew ka chumül rume ruparumeafuy weda dungu, ka miyawliyiñ feyti mu, üllüfafuiñ.\n9. Chaw Ngünechen petu katrütukelafi ñi müleal kutrankawün, welu kidu refalta femkelay tüfachi dungu. ¿Chumngechi kimnieiñ tüfa?\n9 Famülke mu müley weychan, awkan, femngekey wedake dungu ka wedalkangekey che. Welu tüfa rupakelay Chaw Dios ñi pin mu, Jewba femkünukelay taiñ kutrankawal. Kafey femkünukelay ñi rupayal fütrake kürüftuku, nüyün ka mangin ko. Welu iney no rume doy nielay newen Jewba mu, feymu “¿chumngelu katrütukelay ñi rupayal wedake dungu?”, ramtuwafuymi. Chaw Ngünechen petu katrütulafi ñi müleal kutrankawün, welu kidu refalta femkelay tüfachi dungu. ¿Chumngechi kimnieiñ tüfa? Fente taiñ piwkeyeetew kidu (1 Juan 4:8).\n¿CHUMNGELU CHAW NGÜNECHEN PETU KATRÜTULAFI ÑI MÜLEAL KUTRANKAWÜN?\n10. Weküfü, ¿chumngechi witrameldungufi ta Chaw Dios?\n10 Eden lof mu, Weküfü welulkafi ta Adan engu Eva. Kidu witrameldungufi ta Chaw Dios, ‘küme ngüneniekelay’ pi. Ka feypi Chaw Dios küpa elukelafi kümeke dungu ta Adan engu Eva. Satana ayülefuy ñi famngechi rakiduamal Adan engu Eva: ‘Doy küme ngünenieafeiñmew Weküfü, ka duamlaiñ Chaw Dios taiñ feypiaetew chem femal’ (Génesis 3:2-5; inaduamnge kimelün dungu 25).\n11. ¿Chem ramtun mülewey?\n11 Adan engu Eva allkütuwetulafi ka kayñetutufi ta Chaw Jewba. ‘Iñchiw kidu dulliafuyu chem ñi kümen ka kümenon’, femngechi rakiduamingu. Welu Chaw Jewba müten kimniey chem taiñ rüf kümelkayaetew. Welulkalefuy Adan engu Eva. Feymu, ¿chumafuy Jewba ñi pengelal tüfa?\n12. Chaw Jewba, ¿chumngelu apümfemlafi ta Adan engu Eva?\n12 Jewba ayülefuy ti Mapu ñi küme mülewe ngeal, ka wall püle ñi müleal che Adan engu Eva mu küpalu. Femtripayay Jewba ñi ayünieel, Weküfü pepi katrütulayaeyew (Génesis 1:28; Isaías 55:10, 11). Feymu Chaw Jewba apümfemlafi ta Adan engu Eva, welu may elufi ñi nieal fotüm ka ñawe. Femngechi kidu engün dulliafuy iney ñi ngünenieaetew: Jewba kam Weküfü.\n13. Jewba eli Weküfü ñi ngünenieal ti Mapu ka tati pu che tañi nieal kiduke ñi gobierno. ¿Chumngelu duamfali ñi femal kom tüfa?\n13 Weküfü witrameldungufi ta Jewba, fentren kümeke püllü peeyew (Job 38:7; Apokalipsi 5:11). Feymu Jewba eli Weküfü ñi ngünenieal ti Mapu. Kafey eli tati pu che tañi nieal kiduke ñi gobierno, Weküfü ñi adkünun mu. ¿Chumngelu duamfali ñi femal kom tüfa? Femngechi Weküfü pengelafuy rüfngepen may tañi feypin. Kafey pengelngeafuy ñi chum tripayal pu che nienole Jewba ñi kellun.\n14. Fentren warangka tripantu ñi rupan mu, ¿chem kimfalküley?\n14 Fentren warangka tripantu mu, mülekey fillke gobierno, welu kiñe no rume küme tripalay ñi duam. Feymu, ¿chem kimfalküley? Weküfü koylatufengey, ka ti pu che duamniey ñi kelluaetew Chaw Ngünechen. Feymu kiñe küme wentru poyekefilu ta Jewba, feypi: “Iñche küme kimnien, awem Jewba, tati pu che ngen-ngelay ñi rüpü. Tati pu che trekalelu, ngen-ngelay ñi adkünual kidu tañi trekan no rume engün” (Jeremías 10:23).\n¿CHUMNGELU FENTREÑMA RUPAY?\n15, 16. 1) Dew fentren tripantu rupalu, ¿chumngelu Chaw Jewba petu apümlafi ti kutrankawün? 2) Chaw Ngünechen, ¿chumngelu katrütukelafi wedake dungu ruparupangelu Weküfü ñi duam mu?\n15 Dew rupay fentren tripantu, feymu ¿chumngelu Chaw Jewba petu apümlafi ti kutrankawün? ¿Chumngelu petu katrütulafi wedake dungu ruparupangelu? Duamniengefuy fentren tripantu ñi kimfalngeal tüfa: Weküfü küme ngüneniechekelay. Pu che fillke gobierno niekeyngün, welu kom weda tripay ñi duam. Famülke mu doy pepilngekey ciencia ka teknologia, welu doyelküley ti weychan, filla, norngenochi dungu ka fill wedake dungu. Feley, duamnieiñ taiñ ngünenieaetew Chaw Jewba.\n16 Kafey, Chaw Ngünechen katrütukelafi wedake dungu ruparupangelu Weküfü ñi duam mu. ¿Chumngelu? Femfule, kelluafuy ñi küme tripayal Weküfü ñi ngünenien, welu Chaw Jewba femlayafuy tüfa. Kafey pu che rakiduamafuy ñi küme tripameken tañi kidu ngüneniewün. Welu tüfa rüfngelay, kidu iñchiñ pepi ngüneniewkelaiñ. Jewba kimniey tüfa. Feymu chumlayafuy rume pu che ñi feyentual feychi koyla dungu (Ebrew 6:18).\n17, 18. Chaw Dios, ¿chumngechi küme elkünutuafi ti wedake dungu?\n17 Weküfü ka pu che kayñetuniefi ta Chaw Dios, feymu rupakey wedake dungu. Welu, ¿küme elkünutuafuy Chaw Dios kom tüfachi dungu? ¡May! Kidu niey kom pepiluwün. Femay tüfa puwchi antü mu, dew küme kimfalngele ñi rüfngenon kom ñi koylatuel Weküfü. Fey taiñ Fütra Chaw küme mülewe künutuafi ti Mapu, chumngechi ayükefuy ellaka mu. Kafey wiñomongetuay pu layelu (1 Korintio 15:22). Pu che kutranwelayay ka lawelayay. Jewba elfalkünuafi ta Jesus, fey küme elkünutuafi Weküfü ñi wedalkakünuel. ‘Apümkañmayafi [...] tañi pepikaelchi dungu’ (1 Juan 3:8). Welu petu rupanolu tüfa, müna mañumniefiyiñ ta Jewba. Kidu ñochi duamngey. Feymu elueiñmu taiñ kimafiel, ka dulliafuiñ taiñ ngünenieaetew Kidu (papeltunge 2 Pedro 3:9). Ka kutrankawliyiñ rume, kidu kellukeeiñmu taiñ newentuleal (papeltunge 2 Tesalonisense 3:3).\n18 Iñchiñ eluwküleiñ taiñ ngünenieaetew Jewba, welu kidu dikümtukukelaeiñmu (altrontukukelaeiñmu). Doy may, elueiñmu taiñ kidu dullial chem femal, tüfa kiñe falin yewün (regalo). ¿Chumafuiñ iñchiñ tüfachi yewün mu? Inaduamaiñ.\nKIDU DULLIAFUYMI TAMI CHUMAL, FEY ¿CHUMAYMI KAY?\n19. 1) ¿Chem yewün elueiñmu Chaw Dios? 2) ¿Chumngelu mañumfali tüfachi yewün?\n19 Jewba elueiñmu kidu dullial taiñ chumal. Nieiñ tüfachi falin yewün, feymu dulliafuiñ chem femal taiñ mongen mu, taiñ poyeafiel kam poyenoafiel ta Jewba. Felelaiñ pu kulliñ reke. Pu kulliñ pepi dullikelay chem ñi kümen ka kümenon ka duamniey ñi adniengeal kom ñi chumal (Proverbios 30:24-28). Jewba ayükey iñchiñ taiñ ayüwküleal. Feymu elueiñmu taiñ dullial. Dulliafuiñ chem chengeal, iney weniyeafiyiñ ka chumngechi yenieafuiñ taiñ mongen.\n20, 21. ¿Chem doy küme dungu dulliaymi?\n20 Kiñe fotüm, piwkeyen mu feypifile tañi chaw “rume piwkeyeeyu”, tañi chaw rume ayüwafuy. Ka femngechi femkey taiñ Wenu Chaw Jewba, ayükey taiñ piwkeyeafiel (Matew 22:37, 38). Elueiñmu taiñ dullial, poyeafiel kam poyenoafiel. Weküfü, Adan ka Eva dullingün ñi famentuafiel ta Jewba. Eymi kay, ¿chem dulliaymi?\n21 Dullinge serfiafiel ta Jewba. Fentren che dulliwyey poyeafiel ta Chaw Ngünechen, ka famentukefingün Weküfü (Proverbios 27:11). Chumngechi ngüneduamiyiñ, Jewba apümafi kutrankawün, fey küme mülewe künutuafi ti Mapu. Welu, ¿chumafuymi tami mongeleal fey mu? Küpalechi chillkatun mu inaduamaiñ tüfa.\n1: JEWBA FEMKÜNUKELAY TAIÑ KUTRANKAWAL\n“¡Rakiduamfalngelay Chaw Ngünechen ñi femal wedake dungu, ka ñi wedalkayal tati Kom Pepiluwün-nielu!” (Job 34:10).\n¿Chumngelu (chemu) fente kutrankawkeiñ?\n1 Juan 5:19\nWeküfü longkoley ti Mapu mu.\nPu che kutrankakefi ta kakelu.\nChew ka chumül rume ruparumeafuy weda dungu, ka miyawliyiñ feyti mu, üllüfafuiñ.\nJewba rume piwkeyeeiñmu. Feymu kutrankawkelu che, kidu kutranpiwkeyechekey.\n2: WEKÜFÜ FEYPI NORNGELAY JEWBA ÑI NGÜNENIEEL\n“Ngünechen ta küme kimniey ifilmu tüfeychi anümka ñi fün, kimaymu tati kümeke dungu ka tati kümenolu, fey ta famngechi ta Ngünechen reke ta feleaymu” (Génesis 3:5).\nChaw Jewba, ¿chumngelu apümfemlafi ta Weküfü?\nWeküfü witrameldungufi ta Chaw Dios, ‘küme ngüneniekelay’ pi. Kidu ayülefuy ñi famngechi rakiduamal Adan engu Eva: ‘Iñchiw kidu dulliafuyu chem ñi kümen ka kümenon’.\nWeküfü witrameldungufi ta Jewba, fentren kümeke püllü peeyew.\n3: KIMFALKÜLEY WEKÜFÜ ÑI KOYLATUFENGEN\n“Tati pu che trekalelu, ngen-ngelay ñi adkünual kidu tañi trekan no rume engün” (Jeremías 10:23).\nDew rupay fentren tripantu, feymu ¿chumngelu petu kutrankawkeiñ?\nPu che fillke gobierno niekey, welu kom weda tripay ñi duam. Duamnieiñ taiñ ngünenieaetew Chaw Jewba.\n2 Pedro 3:9\nKidu ñochi duamngey. Feymu elueiñmu taiñ kimafiel, ka dulliafuiñ taiñ ngünenieaetew Kidu.\n1 Juan 3:8\nJewba elfalkünuafi ta Jesus, fey küme elkünutuafi Weküfü ñi wedalkakünuel.\n4: DULLINGE SERFIAFIEL TA JEWBA\n“Kimchengeaymi, iñche ñi fotüm, [...] femngechi pepi wiñoldunguafiñ tañi ayentumekeetew” (Proverbios 27:11).\n¿Chumngelu Chaw Jewba dikümtukukelaeiñmu (altrontukukelaeiñmu) taiñ poyeafiel?\nPu kulliñ pepi dullikelay chem ñi kümen ka kümenon. Welu Jewba elueiñmu kidu dullial taiñ chumal. Feymu dulliafuiñ poyeafiel kam poyenoafiel ta Jewba.\nMatew 22:37, 38\nChaw Jewba ayükey taiñ küdawelafiel piwkeyen mu.


Ngünechen ñi Küme Dungu Santiaw 4\nWeniyewlu reke ta tüfachi mapu engu\n1 ¿Chumngelu am mülekey tati weychan dungu ka tati kewan dungu eymün mew? ¿Tamün piwke ñi nien mew ti wesake rakiduam peno? 2 Eymün diñmatukeymün chem rume, fey llowkelaymün. Langümkeymün, ka ütrirtukeymün kiñeke chemkün mew, fey pepi niekenofilu am eymün, kewakeymün ka eluwkeymün tamün weychayael. Llowkelaymün tamün ayünieel, fey eymün am ngillatukenofilu ta Ngünechen. 3 Fey ngillatufulmün, welu llowkelaymün, küme ngillatukenolu am eymün, ka ayükeymün tamün püneafiel kisuke tamün küme ayüwünngechi rupayael. 4 ¡Epurume rakiduamngechi pu che!* Epu rakiduamngechi pu che: ñiwafe piwke che ñi pin ürke. ¿Ngüneduamkelaymün am tati weniyefilu tüfachi mapu mew mülechi dungu ñi kayñeyefiel ta Ngünechen? Iney rume eluwle ñi weniyeafiel ta tüfachi mapu tuwünngechi dungu, kayñetukefi ta Ngünechen, 5 feypilelu am tati Wirin Chillka: “Ngünechen rume fütra piwkeyeniefi ti Küme Püllü tañi elkünuel iñchiñ taiñ piwke mew.” 6 Welu Ngünechen doy kellukeeiñmew kisu ñi küme piwkengen mew, fey am Wirin Chillka feypilelu:\n“Ngünechen katrütukonkey tati pu mallmangelu mew,\nwelu küme piwketukefi tati pu ñom piwkengelu.”† Proverbio 3.34 LXX.\n7 Eluwkülemün may tamün müngeltuafiel ta Ngünechen. Newentuwmün tamün ngünekanoaetew ta weküfü, fey tüfa lefmawtuay ta eymün mew. 8 Fülkonmün ta Ngünechen mew, fey kisu fülkonay ta eymün mew. ¡Liftumün tamün mongen, pu yafkafe! ¡Liftumün tamün piwke eymün ta epurume rakiduam nielu! 9 ¡Kutrantupiwketumün, ngümamün ka wirarkülen ngümamün! ¡Kisu tamün ayekan feletupe lladken mew ka tamün ayüwün feletupe weñangkün mew! 10 Ñom piwke niemün Ñidol mew, fey kisu witrañpüramtuaeymünmew.\nÑi wesa dunguyengenoael ta che\n11 Pu peñi ka lamngen, welukonke wesa dunguyewkilmün. Tati wesa dunguyefilu kangelu che kam jusgakefilu, wesa dungukey ta ley dungu mew ka jusgakefi tati ley dungu. Welu jusgakefilmi tati ley dungu, müngeltuwelafimi, welu may kueskünumekewimi tati ley dungu mew. 12 Welu Ngünechen müten wülfi tati ley dungu, fey kisu müten ta jusgacheay. Fey Ngünechen müten pepilniey ñi montulcheael ka ñi kondenacheael. Feymew eymi ngelay tami jusgachemekeael.\nÑi manelfalnon ta küpalechi antü\n13 Fewla allkümün ta tüfa, eymün tati pu feypikelu: “Fachantü kam wüle amuaiñ ta üyew kam tüyechi waria mew. Fey tüye mew kiñe tripantu mülepuaiñ, neosialepuaiñ ka wewniepuaiñ ta pülata.” 14 ¡Fey kimlaymün rume ñi chumleael tamün mongen ta wüle! Eymün ta kiñe trukur reke feleymün tati pewfaluwkelu, ka müchay müten ñamtukelu. 15 Mülefuy may tamün feypiafel: “Pile ta Ngünechen, mongeleaiñ ka femaiñ tüfa kam tüyechi dungu.” 16 Welu may, eymün mallmawün dungukeymün, welu fey ta famngechi mallmawün kümelay. 17 Feymew, iney rume kimnielu ñi femael nor dungu, fey femnolu, fey ta yafkay.\n*4:4 Epu rakiduamngechi pu che: ñiwafe piwke che ñi pin ürke.\n†4:6 Proverbio 3.34 LXX.


Pablo Roma mew müley | Biblia Nütram\nPablo Roma mew müley\nINADUAMFINGE tati kadena yenielu Pablo, ka adkintufinge ti Roma che soltaw ñi llüwatunieetew. Pablo presuley Roma waria mew. Kidu üngümküley chem dungu ñi chumaetew Sesar ta Roma che. Petu ñi presulen, eluñmangey ñi llowal witran.\nDew (chay no) mülepulu küla antü ta Roma mew, fey wüla Pablo mütrümfalfi tati longkolechi pu judio ñi pemeaetew engün. Feymu lle fentreken pu judio mülelu Roma mu küpayngün. Pablo nütramelkefi Jesu ka Ngünechen ñi reyno mu. Kiñeke feyentuyngün (mangeltuyngün) ka kristiano ngetuyngün, welu kakelu feyentulayngün.\nKa Pablo nütramelfi kakerume (fill) pu soltaw ñi llüwatunieetew. Chew ñi mülemum Pablo ñi presungen puwülüy epu tripantu, Pablo nütramelfi chem che rume pepi dungufilu. Feymew müten, Sesar ñi rukache allkütuy ti kümeke dungu reyno mu, ka kiñeke kristiano ngerpuyngün.\nWelu, ¿iney am tüfachi witran mülelu mesa mew, petu wirintükulu? ¿Iney am trokifimi eymi? May, Timotew tati. Kidu ka presutükungefuy ñi kimeltufiel reyno mu, welu fewla lifrekünungetuy. Kellupafi ta Pablo. ¿Kimimi chem ñi wirintükumeken? Peafiyiñ.\n¿Tukulpaymi feychi waria Filipo ka Efeso nütramelngelu chi 110 Nütram? Pablo kelluy ñi wüne llitual pu trawülukelu kristiano fey mu. Fewla, petu ñi presulen, Pablo wirilelfi chillka (karta) feychi pu kristiano. Feychi chillka (karta) mülelu Biblia mew, Efesio ka Filipense üytungeyngu. Fewla Pablo feypifi ta Timotew chem dungu ñi wirintükual tañi pu kristiano weni mülelu Filipo mu.\nTati pu Filipo che rume (mütre) kümelkakefi ta Pablo. Yefalelngey kiñe yewün karsel mew, feymu lle Pablo ‘mañumtuwiyiñ eymün mu’ pifi engün. Epafrodito küpaleleyew ti yewün. Welu rume kutrankülefuy, ka epe lafuy. Fewla kümeletuy ka pürüm (pür) wiñotuay tañi waria mu. Yeay Pablo ka Timotew ñi chillka wirin engu wiñotule Filipo waria mu.\nPetu ñi mülen karsel mew, Pablo wirintükuy kakelu epu chillka nielu iñchiñ Biblia mu. Kiñe werkülelfi tati pu kristiano mülelu Kolosa pingechi waria mu. ¿Kimimi chumngechi ñi pingen? Kolosense. Kangelu feyta kiñe chillka tañi weni Filemon pingelu, mülelu Kolosa mu. Tati chillka nütramyey ta Onesimo, Filemon ñi küdawelkeetewchi kona.\nOnesimo lefmawfi Filemon, ka küpay Roma mu. Onesimo kimniey Pablo ñi presulen tüfa mu, welu kimlafiyiñ chumngechifel. Pemefi, ka Pablo kimeltueyew. Pürüm Onesimo kristiano ngetuy ka. Welu fewla Onesimo weda duamnagi ñi lefmawün mu. Feymu lle, ¿kimimi chem ñi wirilelfiel Pablo ta Filemon tüfachi chillka (karta) mu?\nPablo llellipufi ta Filemon ñi wiñoduamtuafiel ta Onesimo. ‘Wiñoleltuaeyu,’ wirintükuy Pablo. ‘Welu tüfa tami kona müten ngelay. Welu may tami küme peñi ngetuy.’ Amutulu Onesimo ta Kolosa, yey tüfachi epu chillka, kiñe ta pu Kolosa che, ka kangelu ta Filemon. ¡Pellenienge (peyelfe) ñi rume ayüwkülen ta Filemon ñi kimürpuel tañi kona Onesimo, kristiano ngetuy fey reke!\nWirilelfilu Pablo tati pu Filipo che ka Filemon, niey rume kümeke dungu. ‘Iñche werküleluwayiñ ta Timotew,’ pifi Pablo tati pu Filipo che. ‘Welu pürüm pemeawiyiñ iñche ka.’ Ta Filemon ka wirintükulfi: ‘Pepikalelen chew iñche tañi umapual (umañpual).’\nLifrekünungelu, Pablo pemey tañi pu kristiano peñi ka lamngen fill püle ñi mülen engün. Welu alüñma mu Pablo ka wiño presuntükuletuy Roma mu. Fewla kimniey ñi langümngeal. Feymu lle wirilelfi ta Timotew: ‘Matu küpange. Küme inayefiñ Ngünechen ñi dungu,’ wirintükuy, ‘ka kidu eluaenew kiñe wewelchi kullitun.’ Pichiñ tripantu wüla rupalu ñi lan ta Pablo, Jerusalen ka apümngetuy, welu fewla tati pu Roma che mu engün.\nWelu Biblia mew doy müley. Jewba femfi tati apostol Juan tañi wirintükual tañi afchi pu lifru, koneltulelu ti lifru Apokalipsi (Revelación) pingelu. Tüfachi lifru feypi ta küpalechi antü mu. Peafiyiñ chem dungu müleay ti küpalechi antü mu.\nHecho 28:16-31; Filipense 1:13; 2:19-30; 4:18-23; Ebrew 13:23; Filemon 1-25; Kolosense 4:7-9; 2 Timotew 4:7-9.


Hecho 19 ARNNT - Petu ñi mülepun ta Apolu Korinto mew, - Bible Search\nHecho 18 Hecho 20\nPablo mülepuy ta Efeso waria mew\n1Petu ñi mülepun ta Apolu Korinto mew, Pablo katrürumey fütra wingkulngechi trokiñ mapu, fey puwi ta Efeso waria mew. Fey tüfey mew pepuy fentren che feyentuleyelu. 2Fey ramtufi ti pu che:\n—¿Llowimün kay tati Lif Küme Püllü feychi we feyentulu eymün?\nKisu engün llowdungueyew:\n—Allkükelaiñ rume tati dungun ñi llowngeafel ti Lif Küme Püllü pin.\n3Fey Pablo ramtufi ti pu che:\n—Fey ¿iney ñi fawtisachen mew fawtisangeymün?\nFey kisu engün llowdunguy:\n—Juan ñi fawtisachen mew ta fawtisangeiñ.\n—Fey Juan fawtisayefi tati wiñorakiduamtulu Ngünechen mew, welu feypiyefi tañi feyentuael engün tati inalepalu kisu mew, fey tüfa ta Jesus ürke.\n5Allkülu engün fey tüfachi dungu, feyentuy engün ka fawtisangey Ñidol Jesus mew. 6Feymew Pablo fampuwül-lu tañi kuwü kisu engün mew, ka femngechi akuy kisu engün mew tati Lif Küme Püllü, fey dunguy engün kimpenoelchi dungun mew, ka kimeli engün Ngünechen tañi eluetewchi werken dungu. 7Itrokom ta kisu engün mew mülerkey mari epu wentru.\n8Kiñe küla küyen, Pablo amuamungey tati sinagoga Efeso waria mew. Kimeltumekepuy tati werken dungu chem llükan mew no rume. Dungumekefi tati pu che ñi feyentuael engün kay Ngünechen tañi longko ülmenngen. 9Kiñekentu tañi feyentuafel yafükünuy tañi piwke, pilay ñi feyentuael, fey kom che ñi adkiñ mew wesa dunguyemekefi tati kangelu kiñen we küme mongen. Feymew Pablo wüdatripatuy kisu engün mew. Fey yetufi tati pu feyentulelu Tirano pingechi kimeltuwe ruka mew, fey tüyew nütramkapukey fill antü. 10Fey femngechi femmekey kiñe epu tripantu, feymew kom tati müleyelu ta Asia ñi trokiñ mapu mew, tati pu judiu ka tati pu griegu, allküy engün Ñidol tañi küme dungu. 11Ngünechen pengeli rume fütrake pepiluwün ta Pablo mew. 12Pablo tañi idakünuelchi pañuelu ka takuwün kütu, yelelngetuy tati pu kutran, fey tüfa engün tremotukey tañi kutran mew ka ti pu weküfü tripatukey ti pu kutran mew.\n13Welu ka femngechi kiñeke tati pu judiu miyawyelu rüpü mew wemünentukerkey engün ti pu weküfü ti pu kutran mew, fey tüfa engün ayürkefuy tañi wemünentuael ti pu weküfü Ñidol Jesus tañi üy mew. Feypikefi engün tati pu weküfü:\n—¡Jesus tañi pepiluwün mew, Pablo tañi wewpikeel, werküeyu tami tripayael!\n14Fey femngechi femürkey kiñe judiu Esefa pingelu tañi regle pu fotüm, kiñe tati longkolelu tati pu saserdote mew. 15Welu kiñe rupachi tati weküfü llowdungueyew:\n—Kimfiñ ta Jesus, ka ñi ineyngen ta Pablo, welu eymün kay, ¿iney ñi pepiluwün mew femkeymün tüfa?\n16Feymew müten, tati wentru kontunieetew tati weküfü, lefkontueyew engün, fütra newen mew fill chuchika ngünekangey engün, rume wülelkangey, fey lefmawkülen amutuy engün ñi ruka mew, triltrangküley ka allfükaley engün. 17Kom tati müleyelu Efeso mew kimlu ñi rupan tüfachi dungu, tati pu judiu ka ti pu griegu rume llükay engün. Fey tüfa famngechi amuley ñi rume afmatuñmangen Ñidol Jesus ñi pepiluwün.\n18Ka femngechi kom tati feyentuyelu akuyey ka rangi che nentudungupay kom tañi wesa femkefel engün kuyfi mew, 19ka pütrün che tati adümkatukefulu ti kalku dungu küpalyey engün tañi chillka ka lüpümfingün, fey ñi penieetew kom che. Inaduamngeyelu tañi tunte faliyen tati pu chillka, kechu mari warangka moneda pülata faliyerkey. 20Femngechi Ñidol tañi werken dungu kom püle doy amuley ñi kimngen ka pengelmangey ñi pepiluwün.\n21Dew rupalu tüfachi dungu, Pablo eluwi tañi amuael ta Masedonia ka Akaya trokiñ mapu, ka ñi yom amulerpuael fey ñi puwael ta Jerusalen waria mew. Ka femngechi feypilerkey: “Dew wiñomeli ta Jerusalen, ka felerkey ñi amuael ta Roma.” 22Feymew werküy epu tañi kellukeetew ñi amuael ta Masedonia, Timotew ka Erasto. Fey kisu mülewenagi ka kiñe doy mufün antü ta Efeso mew, Asia trokiñ mapu mew.\nPofolkawi Efeso waria mew mülechi pu che\n23Fey üyechi antü mew müley ta Efeso rume fütra pofolkawün tati we küme mongen ñi duam. 24Tüfachi dungu witrantuy kiñe wentru Demetrio pingelu, kiñe rütrafe ürke. Demetrio dewmakerkey pichike rütran adentun re pülatangelu, adentukünukefilu ti ngillatuwe ruka chew püramyengekey kiñe domo ngünechen Artemisa+ pingelu. Rumeñma wewkerkefuy engün ta pülata tati pu küdawkelu kisu mew. 25Trapümyefi, kom tüfa engün, kiñentrür kakelu engün tati küdawkelu ka femngechi rütran küdaw mew, fey feypifi: “Pu ülmen, eymün ta kimnieymün iñchiñ taiñ küme felen tripaley fey tüfachi küdaw mew. 26Welu eymün ta pefimün ka allkükefimün, fey ti Pablo pingelu feypiyawi che tañi dewmakeelchi ngünechen fey ta ngünechen no. Femngechi ta kakünurakiduamelfi pütrün che tüfa Efeso mew müten no ka femngechi femi epe kom Asia tañi trokiñ mapu mew. 27Fey tüfa ta rume kuñiwünngey, newe fendewelayafuiñ taiñ rütran adentun pichike ngünechen. Ka tati fütra Artemisa pingechi domo ngünechen tañi ngillatuwe ruka mew ayüduamangewelayafuy tañi afmatungeael. Femngechi ta illamngetuay ñi afmangekefel ta tüfachi domo ngünechen tati püramyekeel Asia trokiñ mapu mew mülechi pu che ka mülelu kom chüf mapu mew.”\n28Allkülu engün fey tüfachi dungu, rume lladküy ka wiraringün:\n—¡Püramyengepe pu efesoche tañi domo ngünechen!\n29Fey müley pofolkawün kom tati waria mew. Lefkontufi engün ta Gayo ka Aristarku, epu wentru Masedonia tuwlu kompañkiyawülfilu ta Pablo, ka wingüdyefi engün, fey puwülfi kiñe fütra pülasa mew. 30Pablo ayüfuy ñi konpuael tati pülasa mew tañi dunguafiel ti pu che, welu pilaeyew tati pu feyentulelu. 31Ka femngechi Asia mülechi pu awtoridad mew Pablo nierkey kiñeke weni, fey feypifaleyew tañi konpunoael ta tüye mew. 32Fey ti trawün mew kiñekentu wirari kiñe dungu, fey kakelu wirari kangelu dungu, tati pu che am lladküleyelu ka kimlay rume chem mew tañi trapümngen engün. 33Welu kiñekentu ta kisu engün küme nentudungulelfi ta Alejandro chem dungu ñi mülen, tati pu judiu tañi rültrentukupuel itrokom che ñi adkiñ mew. Alejandro witrañpürami tañi kuwü “ñüküfkülemün” tañi piafiel engün femngechi tañi dunguñpeafiel tati pu judiu rangi ti pu waria che. 34Welu ngüneduamngelu kisu tañi judiungen, kom wirari engün kiñe epu ora: “¡Püramyengepe pu efesoche tañi domo ngünechen!”\n35Tati sekretariolelu waria mew, küme dungun mew “ñüküfkülewemün” pifi tati pu che ka feypifi: “Efeso waria che, kom mapu mew ta kimniey tüfachi waria che ñi elfalngen tañi kuydanieael ti fütra Artemisa+ domo ngünechen tañi ngillatuwe ruka ka kisu tañi adentun, tati ütrüfnagpalu ta wenu mapu. 36Iney rume pepi llumumanoafulu, tüngnagmün ta eymün chem wesa femkelayaymün rume petu tamün küme rakiduamnon. 37Tüfachi pu wentru eymün tamün küpalel illamkalafi engün tati ngillatuwe ruka ka wesa dunguyelafi rume taiñ domo ngünechen. 38Fey Demetrio ka tati pu küdawkelu kisu engün ka yafkaeliyew kiñeke che, müley ta kues ka müley ta kujaw. Reküluwpe engün tati pu awtoridad mew. Kake kiñeke ingkañpewpe tañi yafkangemum engün. 39Eymün ta ka dungu duamyenielmün, müley tamün nütramkawael fey ti ley dungu mew ñi küme elngeael ti welulkawün. 40Fey fachantü rupachi dungu mew kuñiwünngey taiñ feypintukungeael tati pu awtoridad mew taiñ pofolkachemeken mew. Ngelay chem dungu rume taiñ piael, ramtungeliyiñ chem mew tañi mülen tüfachi pofolkawün.”\n41Fey feypikünulu tüfachi dungu, chaliyetufi tati pu che.\n© 2011-05-16, Wycliffe Bible Translators, Inc. All rights reserved.\n© 2011-05-16, Wycliffe Bible Translators, Inc. All rights reserved. More Info | Version Index


Ti montulchen: ¿chumngechi mañumtuafimi Chaw Dios ñi doy fütra yewün?\nPAPELTUAFUYMI acholi afrikáans albanés alemán amárico armenio aucano aymara azerí azerí (alfabeto cirílico) bashkir batako karo batako toba baulé becol biak birmano bislama búlgaro cakchiquel occidental camboyano catalán cebuano checo chichewa chino mandarín (simplificado) chino mandarín (tradicional) chitonga chitumbuka chiyao chokue chol chuvash cibemba cingalés citonga congo coreano criollo de las seychelles criollo haitiano criollo mauriciano croata dangme danés dehu digor efik embunda endebele endebele de Zimbabue endonga enzema eslovaco esloveno español estonio ewé finlandés fiyiano fon francés ga garífuna georgiano griego guaraní gun hausa hebreo hiligaynon hindi hiri motu hmong (blanco) holandés húngaro iban ibanag ibo ilocano indonesio inglés islandés isoko italiano japonés javanés kabiye kaonde kayin sgaw kazajo kikamba kikongo kikuyu kiluba kimbundu kiniaruanda kirguís kiribatiano kirundi kisonge kurdo kurdo kurmanyí del Cáucaso kwangalí kwanyama lhukonzo lingala lituano lomue luganda lunda luo luvale macedonio macua malayo malayálam malgache maltés mam mambue-lungu mapudungun maya mazateco de Huautla mongol more nepalés nias niueano noruego nyaneka náhuatl de guerrero náhuatl de la huasteca náhuatl del norte de puebla oromo osético otetela pangasinán papiamento de aruba papiamento de curazao persa pidgin de las islas salomón polaco portugués quechua ancashino quechua ayacuchano quechua boliviano quechua cuzqueño quichua de Chimborazo quichua de Imbabura rumano runyankore ruso rutoro samoano sango saramacano sena sena serbio serbio (alfabeto latino) sesoto de Lesoto sesoto de Sudáfrica setsuana shona sidama silozi sranangtongo suajili suajili del congo suati sueco tagalo tahitiano tai tamil telugu tetun dili tigriña tivo tojolabal tok pisin tongano tseltal tshiluba tsonga tsotsil turco twi tártaro ucraniano uhobo umbundú urdu vendal vietnamita wallisiano waray-waray wayuunaiki wolaita xhosa xitshwa yoruba zandé zulú árabe ñanya ñemba\nWÜNEN PAGINA ÑI PENGELNIEEL | ¿LLOWAFIMI CHAW DIOS ÑI DOY FÜTRA YEWÜN?\n¿Chumngechi mañumtuafimi Chaw Dios ñi doy fütra yewün?\n“Cristo ñi piwkeyechen ta ngünenieñmaeiñmew iñchiñ taiñ mongen [...]. Fey Cristo lay ta itrokom che ñi duam, femngechi tati mongeleyelu tüfa tañi kisu ngünewün mongelewetunoael, welu may mongeleay ñi tuteafiel ta Cristo, tati lalu ka wiñomongetulu itrokom che mew” (2 Korintio 5:14, 15).\nLLOWLIYIÑ kiñe falin yewün, küpa pengelaiñ taiñ mañumkülen. Jesus kimeltuy tüfa tremoltufilu mari wentru weda kutrankülelu ka penolu lawen. Kiñe “wiñometuy ka püramyeniefi ta Ngünechen newentu wirarün mew”. Jesus feypi: “¿Mari no engün ama ti pu lifngetulu ñi kutran mew? ¿Chew am müley tati kakelu aylla wentru?” (Luka 17:12-17). ¿Chem kimeltueiñmu tüfa? Pürüm ngoymayafuiñ taiñ küme femetew kakelu che.\nFeley, Chaw Dios ñi yewün taiñ montulaetew trürümfalngelay. Turpu elungekelafuy femngechi yewün. Feymu, ¿chumngechi mañumtuafiyiñ Chaw Ngünechen taiñ eluetew?\nKimfinge iney tami eluetew. Ti montulchen mu llowafuiñ afnoachi mongen. Feymu Jesus ngillatufilu tañi Chaw, feypi chem taiñ femal: “Fey tüfa lle tati rumel mongen: tami kimngeael eymi, tami kiñen rüfngechi Ngünechenngen ka Jesucristo, eymi tami werküelchi Fotüm” (Juan 17:3). Feypingelmi pichichengelu tami montuletew kiñe wentru, küpa kimpelayafuymi chi ka ramtuafiel chumngelu tami kelluetew. Ka femngechi Chaw Jewba kiñe yewün reke elkünuy taiñ montulaetew, feymu mangeleiñmew taiñ kimafiel ka weniyeafiel. Biblia feypi: “Fülkonmün ta Ngünechen mew, fey kisu fülkonay ta eymün mew” (Santiaw 4:8).\nMupiltulenge Jesus ñi lan mu. “Ti feyentulu [mupiltulu] ta Fotüm mew niey rumel mongen” (Juan 3:36). Fey taiñ femken mu pengelaiñ taiñ mupiltulen (Santiaw 2:17). Taiñ ngen-ngeal kiñe yewün mu, müley taiñ yafüluwal ñi llowafiel. Ka femngechi, müley ñi pengelal tami küpa llowafiel ti montulchen. Feymu kimafuymi chumngechi ayükey ta Chaw Ngünechen tami miyawal, ka tami inayafiel. * Ngillatufinge tami wiñoduamatuaetew, ka liftuñmayaetew tami rakiduam. Mupiltulelmi Jesus ñi lan mu, maneluwaymi tami nieal afnoachi mongen, küme feleal, tremoleal ka küme duamküleal (Ebrew 11:1).\nAmunge ti Trawün Jesus tañi lan ñi akordangeal. Taiñ akordanieafiel Chaw Ngünechen ñi elkünuel taiñ montulaetew, Jesus elkünuy kiñe trawün, fey feypi: “Femkeaymün ta tüfa iñche tamün tukulpamuafiel [akordamuafiel]” (Luka 22:19). Tüfachi tripantu mu, pu Dungukelu Iney Ngen Jewba femaiñ tüfachi trawün marte 11 abril mu, dew konle chi antü, kiñe ora müten alüñmayafuy. Feypingeay chumngelu fente falin-ngey Jesus ñi lan, ka chumngechi taiñ kümelkayaetew famülke mew ka küpalechi antü. Wall Mapu püle, 20 millon che amuy feychi trawün mu 2016 mew. Ayüwün mu mangelkünuwayiñ tami trawüluwal, femngechi pengelaymi tami mañumniefiel Chaw Dios ñi doy fütra yewün.\n^ parr. 7 Tami kimafiel ta Chaw Ngünechen ka weniyeafiel, müna falin-ngey chillkatuafiel ti Biblia. Feypiafuymi kiñe Dungukelu Iney Ngen Jewba tami kelluaetew, kam amuaymi taiñ pagina internet mu www.jw.org.\nTrawün Jesus tañi lan ñi akordangeal


Presentación - wpd-chile.com\nwpd ñi küdaw\nwpd Tüfachi mapu mew\nwpd Fill mapu mew\nKürüfnewen parke Malleko\nKürüfnewen Parke negrete\nKürüfnewen parke Lomas de Dukeko\nUsted está aqui: Iñchiñ > Presentación\nwpd Chile mew, iñchiñ ta subsidiariongeyiñ aleman trokiñ wpd mew ka nülafiyiñ ta iñ oficina Santiago waria mew, 2009 tripantu mew.\nDewmakefiyiñ ka küdawkefiyiñ parke eoliko onshore (Kurüf newen küdawkelu), mapu mew. Küpa kelluayiñ dewmaleafiyiñ lif newen chile mapu mew, ka fey kimeluayiñ kom pu che tüfachi mapu mew chumngelu ti Lif küruf newen doy falichi ngey.\nTi WPD trokiñ, ñidol ngey ti alemán kürüf newen merkado mew ka niey küla troy: Deutsche Windtechnik, wpd think energu ka wpd windmanager. Fantepu mew, niey epe epu warangka küdawtufe fill mapu mew.\n(Europa, Asia ka Amerika) fey ta 2.200 kürüfnewentupeyüm dewmakefi lif newen fill mapu mew. Ti doy falichi ruka wpd mew, müley Bremen waria, Alemania mapu mew ka “Choyungey” 1996 tripantu mew. Fengechi, ñidolngeyiñ kürufnewen mew. Onshore mew ka offshore mew ka fey.\nTaiñ adküdaw niey 11 troy, fey ta kelluael ka newenküdaw (proyekto pingelu) yechin, af mew. Petun ñi winufkulem ka fey.\nTa iñ kimün kürüfnewen mew, müna falichi ngey ka feymew ti ñidolngeyiñ. Lef küdawkeyiñ winufkuleal ka küdaw mew tüfachi mapu mew mülelu. Ka fey Müna yamümkefiyiñ ta itrofillmongen.\nwpd chile reke, suscribitukeyiñ Politika Estado de Chile newen 2050 mew, iñchiñ ta falichi troy, Chile trokiñ wüchurwe newen mew. Troyngeyiñ ta Kamara Chileno alemana komercio ka Küdaw mew (CAMCHAL) Accion empresas mew tryngeyiñ ka fey.\nwpd ChileAugusto Leguía Sur 160, of 32\nT: +56 2 2752 0570


Wünenkülelu tüfcahi küñelmapu mew, tukuwiriny tañi amulgeam ti ramtuwün zugu tañi oficializageal ti mapuzugun | Ministerio de las Culturas, las Artes y el Patrimonio\nLa Araucanía PUBLICADO EL 04 JULIO, 2016 Wünenkülelu tüfcahi küñelmapu mew, tukuwiriny tañi amulgeam ti ramtuwün zugu tañi oficializageal ti mapuzugun\nKinken mew, txür mapuche-pewenche lofcheyegün lonkimay mülelu, tati wünenkülelu tuku zuguy ñi wülal ran tañi amulgeam ti chempilen ti OIT ñi convenio 169. Tati txawün puwy ti wünelelu ti itxofillke az-mogenke che ñi mülemum, Pedro Mariman, feytachi txokiñüwkülemum rume koneltuley tüfachi zugu mew.\nKinken püle ti pu lofche mapuche-pewenche lonkimay mülelu, tati wünenkülelu tüfachi küñelmapu mew, Andrés Jouannet, tukuwiriny tañi feypifalgeal ti gülamtuwünpemum tachi küñel mapu mew tañi tukulelgeam ta ran tati ramtuwün zugu tañi mülenmu ñi amulgeam tañi oficializegeal ti mapuzugun tüfachi küñel mapu mew, küme inatuneam ñi chumechi pilen ti OIT ñi convenio 169.\nFelenmu ta zugu, ti wünenküleyelu tüfachi mapu mew tañi ayilen ñi zoy wepümal fillke az-mogenke che, ka tañi zapial tañi inkañpenegeal ka tañi chumechi txemtulen ti pu kuifike mapukeche, pigey ñi llitugeal tüfachi ramtuwün zugu chew ñi kom pu che koneltulelu ti lof mew ka tkokiñkeche mew tüfachi mapu mew fey kom magelküleigün ñi konalegün, fey tañi küme feypialegün ñi chumechi zoy wenuntunegetuafel ka newentuñmanegetuafel pu mapuche ñi zugun.\nFeychi zugu mew tati wünenkülelu tüfachi kiñel mapu mew, Andrés Jouannet, fey ta feypi tañi amulgeam tüfachi ramtuwün zugu mew fey ta wüne rekülüwigün tati OIT ñi Convenio 169 zew nüntukunelu ta Chile. “ fantepu kiñe txekan küme amuliyiñ tüfachi fanenpegal ti mapuzugun tüfachi kiñel mapu mew, ka fey küme amulafiyiñ, inatuneafiyiñ ti Convenio 169 ka amulayiñ ti ramtuwün zugu mew, feymu tati tüfachi zugu re tüfachi küñel mapumu müten-nu, tati füxa kiñel mapu ta ka, tañi rume fanenzugugenmu ta iñchiñ mew”, feypi.\nKa fey ti kinken ñi logko mew mapuche-pewenche, Ricardo Meliñir, feyta feypi fantepu tañi pu che rume fantxeñpüramüwkületuy tañi mogelnenmu ñi zugun ka tañi pepi kim wigkazugun mu, feyta epu rume zugu ta amultuygün. “inche gütxamkakefiñ ti pu peñi küpal-lu ta wigkazugun, kizuegün tañi zugun, fey tañi inchiñ tañi rulpafiel, feymu ta inchiñ taiñ chetxokiwpeyem ñi pewenchegen mu, ¿Chumelu amta pu kim wigkazugulu ta pepi kim mapuzugunualu?, fantepu ta inchiñ epu zugun rulpayiñ, ka petu rulpayiñ igle zugun, taiñ pu püchike che kimay ta küla kewün. Mapuzugun ta küzawgey, feymu ta kiñeke re kiñeke nemülkan müten rulpay, feymu ta wewnefiyiñ ti re kim wigkazugulu müten”, feypi.\nFemehi mew, tati logko mapuche-pewenche Pedro Currilem, Nibaldo Romero, tukulpay ti fillke mapuche txokinche küzawkelu tañi kimtukugeam ti mapuzugun. “Rume fanenzugugey ta feyta tañi pu che mu, tañi kuifitu mew tañi zew küzawmanegekenmu, ka fantepu llitugey tüfachi we txipantu, tüfachi pewenche mapu mew Kinken pigelu, feyta zuamneyiñ tañi feytachi zugu tañi kümeal tañi pu che mu, taiñ mapu mew, ka kake mapu. Zuamneyiñ tañi küme txipayal ka taiñ küme koneltual chew tañi küme noral taiñ fillke rakizuam”, feypi.\nKafey ti, wünelelu ti itxofillke az-mogenke che mu, Pedro Mariman, feyta feypi tañi kelluntukual kom tañi kimün nienmu tüfachi zugu mew entufilu feychi newe kuifi ramtuwün amulkelu tüfachi txokinche, chew tañi zewmageam ti we itxofillke az-mogenke che ñi fütxa txokiñ. “Inchiñ ta koneltuleyiñ tüfachi txokiñche fanenpegeam ti mapuzugun, petu koneltuleyiñ rekülnefiyiñ tüfachi zugu, tañi chumechi ñi entugeam tüfachi zugu. Tati pin ka pepiluwün zew müley, feymu ta zew wirinegey tati, ka ayinegey ta feytachi zugu ñi entugeal chumechi ñi feypilen ti Convenio 169. Fey petu mülelay ti chumechi ñi rüpütulgeal ti ramtuwün zugu, feychi zugu mu mew feypigepiyiñ taiñ kelluntukual, inchiñ am zew kimfilu feychi zugu”, feypi.\nTati machi mülelu lof Antonio Pilquinao Padre Las casas mew, Lucia Trangol, feyta tuwkunuy tañi mapu mu ka puwy ti zewyiñ püle tañi pemeal feychi txawün, fey tañi amulgeam feytachi zugu matumatukunugeal, fey tañi pepi kimelgeal mapuzugun kom tañi iñi tañi upa kim mapuzugule. “Fachantü wiritugey tüfachi zugu, pewmagele ti estaw re femkunutulayafi, eñümalnetulayafi ragiñ kake chillka, amulgeay püchike chillkatuwe mew ka fütxake chillkatuwe mew, zoy zoy kimnegeay taiñ zugun, fanenpeñgeay mapuzugun chuchi tati kake zugun rüke, pelotuneayu ta zio. Ka fey, müley taiñ llownieafiel ti wigka zugun, epurumetu zugun mew günezuamküleayiñ, tukuneayiñ ta mapuzugun”, feypi ti machi.


Matew 1, Ngünechen ñi Küme Dungu (ARNNT) | The Bible App\n18Fey famngechi choyüngey ta Jesucristo: Maria, Jesus tañi ñuke, Jose engu dew eludunguniewürkey tañi kureyewael,#1.18 Maria, Jesus tañi ñuke, Jose engu dew eludunguniewürkey tañi kureyewael: epu che eludunguwiyüm ñi kureyewael feley ñi mupituael tañi eludunguel engu, fey ngelay tañi wüdatuael engu. welu petu tañi kureyewnon engu, Maria kimuwi tañi niepüñeñkülen tati Lif Küme Püllü tañi pepiluwün mew. 19Fey Jose, Maria tañi fütayeaelchi wentru kiñe rume nor piwke wentrurke, fey ayülay tañi yewelkayafiel ta Maria, feymew rakiduami tañi ellka elkünutuafiel. 20Fey Jose dew rakiduamlu tañi femngechi femael, feymew Ñidol tañi kiñe werken püllü pewfaluweyew ta pewma mew, ka feypieyew: “Jose, David tañi yomelche, ngünewkilnge tami kureyeafiel ta Maria, tati Lif Küme Püllü ñi pepiluwün mew nieay tañi püñeñ. 21Maria ta nieay kiñe wentru püñeñ, fey Jesus#1.21 Ebrewdungun mew ti üy Jesus “montulkey” kam “ñidol ta Montulchefe” pin ürke. pintukulelafimi tañi üy. Famngechi feypingeay kisu am montulafilu tañi trokiñche ñi yafkan mew.”\n24Feymew Jose trepelu tañi pewma mew, kom femi chumngechi tañi feypietew tati werken püllü, fey kureyefi ta Maria. 25Welu kurewen reke kudulay engu dew nielu wüla ñi wünen#1.25 Kiñeke kuyfi wirin mew ngelay: “wünen”. püñeñ ta Maria, fey Jose, Jesus pintukulelfi ti pichiche ñi üy.\nស្វែងយល់បន្ថែមទៀតអំពី Ngünechen ñi Küme Dungu\nស្វែងយល់ Matew 1 តាមខគម្ពីរ


Juan 2 ARNNT - Fey küla antüalu, mülerkey kiñe mafün ta - Bible Search\nJesus ñi femel afmatufal dungu kiñe mafün mew\n1Fey küla antüalu, mülerkey kiñe mafün ta Kana waria mew, Galilea trokiñ mapu mew. Jesus ñi ñuke mülerkey tüye mew. 2Fey Jesus ka ñi pu disipulu mangelngelu am engün ti mafün mew, feymew ka mülepuy engün tüfey mew.\n3Fey ti longkokünungelu mafün mew afürkey ñi pulku, fey Jesus, ñi ñuke feypieyew:\n—Niewelay ta pulku engün.\n4Jesus ta llowdungufi ñi ñuke:\n—¿Chumngelu anta femngechi feypien? Petu puwlafuy tañi femael afmanngechi dungu.\n5Fey Maria, Jesus tañi ñuke, feypifi tati pu che poyechepelu:\n—Femaymün kom tañi piel ta Jesus.\n6Tiye mew mülerkey kayu fütrake kura meñkuwe, nieam ta ko ñi pünekeel ti pu judiu ñi liftuwtuam. Ti kake kiñeke fütrake kura meñkuwe mew konkerkey kechu mari kam kayu mari litru ko. 7Jesus feypifi tati pu poyechepelu:\n—Apolfimün ko mew tüfachi pu kura meñkuwe.\nFey fente küme apolfingün.\n8Fey Jesus feypi:\n—Fey wiñome nentutumün pichin ko, fey yelelfimün tati longkokünungelu mafün mew.\nFey femngechi femingün.\n9Fey ti longkokünungelu mafün mew wüne pütokofi ti ko pulkuwkületulu, fey ñi kimnon rume chew ñi nentungen. Fey ti pu poyechepelu müten kimnieyngün, kisu engün am nentufilu ti ko kura meñkuwe mew. Feymew ti longkokünungelu mafün mew mütrümfi ti nofio, 10fey feypifi:\n—Kom che ta wüne wülkey tati doy küme pulku, feymew dew aseleweyüm wüla ti pu mangel, wülngekey ti kangelu newe kümenochi pulku. Welu eymi ta ellka nieperkeymi ti doy küme pulku inangechi putuael wüla.\n11Fey tüfachi dungu femi ta Jesus Kana waria mew, Galilea trokiñ mapu mew. Tüfa ñi wüne femelchi afmatufal dungu, tañi kimngeael ta Jesus ka ñi nien fütra pepiluwün. Fey ñi pu disipulu feyentuy engün kisu mew.\n12Fey dew rupalu tüfachi dungu, amutuy ta Kapernaum waria mew. Kompañeyew tañi ñuke, ñi pu peñi ka ñi pu disipulu, fey tüye mew mülewepuy engün kiñe mufün antü.\nJesus wemünentufi ngillatuwe ruka mew ti fendemekelu\n(Matew 21.12-13; Marku 11.15-18; Luka 19.45-46)\n13Feymew Jesus ka amuy ta Jerusalen petu fülpalu am dewma tati pu judiu ñi Paskua pingechi kawiñ antü.+ 14Fey Jesus puwlu, pepufi ti ngillatuwe ruka mew ti fendemekelu mansun, ufisa ka palluma ka ti anüleyechi pu che trafkintupülatamekelu.+ 15Fey Jesus pefilu ti pu che, nüy kiñeke katrün def, fey dewmay kiñe refengke, fey wemünentufi itrokom che ti ngillatuwe ruka mew kiñentrür ñi pu ufisa ka ñi mansun engün. Ka ti trafkintupülatamekelu widpünagümüñmafi ñi pülata ka ütrüfrulpañmafi ñi mesa. 16Fey Jesus feypifi ti pu fendekelu palluma:\n—¡Tüfa nentutufimün faw! ¡Kiñe merkaw reke nielayafimün iñche ñi Chaw ñi ruka!\n17Feymew kisu ñi pu disipulu tukulpay engün ti Wirin Chillka mew feypilechi dungu: “Apümkaenew tañi fente lladken tami ruka ñi duam.”+\n18Feyti longkolechi pu judiu ramtueyew:\n—¿Chem kimfal dungu anta pengelelmuaiñ fey tami nien ta awtoridad tami femael ta tüfachi dungu?\n19Jesus llowdungufi ti pu judiu:\n—Teyfükafimün tüfachi ngillatuwe ruka, fey iñche küla antü mew wiñome dewmatuafiñ ―pirkey.\n20Fey ti longkolechi pu judiu feypieyew:\n—Meli mari kayu tripantu küdawtungey ñi dewmangeael tüfachi ngillatuwe ruka. ¿Fey eymi küla antü mew müten dewmatuafimi?\n21Welu ti ngillatuwe ruka Jesus tañi feypiel, kisu ñi kuerpu ürke tañi feypifiel. 22Feymew, wiñomongetulu ta Jesus kisu ñi pu disipulu tukulpayngün tüfey tañi feypiel ta Jesus, fey feyentuy engün tati Wirin Chillka ñi feypiel mew ka femngechi Jesus ñi dungun mew.\nJesus kimnieñmafi ñi rakiduam ta che\n23Jesus petu mülelu ta Jerusalen tati Paskua kawiñ mew, rume fentren che feyentuy kisu mew, pefilu engün am ti afmatufal dungu ñi femel ta Jesus. 24Welu Jesus newe duamkünulafi tüfeychi pu che, fey kimnieñmafilu am ñi rakiduam ta itrokom che. 25Ka femngechi duamtunielay chem dungu no rume ñi feypingeael, fey kisu am kimnieñmafilu ñi rakiduam tati pu che.


Josia kümeke weni niekefuy | Nütramkakeafimi tami pu pichikeche\n¿Chem piafuymi eymi? ¿Küdawngey femal Jewba tañi ayükeel?... Fentren che feypiafuy “müna küdawngey”. Biblia ta nütrameleiñmew kiñe pichi wentru (püchü kampu), Josia pingelu. Kidu müna küdawngefuy ñi femal Jewba tañi ayükeel. Welu niekefuy kümeke weni, ka kidu engün kellukefeyew. Feymu fewla kimaiñ ta Josia ka tañi kümeke weni.\nJosia tañi chaw Amon pingefuy, ka longko ülmen-ngefuy Juda mapu mew. Amon rume (mütre) weda chengefuy, ka poyekey tati koylake dio ñi pu adentun. Lalu Amon, Josia longko ülmen-ngerpuy Juda mapu mu. ¿Chumten tripantu niefuy Josia longko ülmen-ngerpulu? ¡Pura tripantu niefuy müten! Welu ¿weda chengefuy, tañi chaw reke?... Femlay tati.\nSofonia feypifi tati pu che ñi weda femmeken engün ti poyeafiel koylake dio\nPetu pichi wentrungelu (püchü kampungelu), Josia ayüy ñi poyeafiel Jewba. Feymu kintuy kümeke weni. Kidu weniyefi re che poyekefilu Chaw Ngünechen, ka kidu engün kellukefeyew ñi feyentuafiel (müngeltuafiel) Jewba. ¿Iney (iñi) engün am weniyeniefi Josia?\nJosia weniyefi ta Sofonia. Fey pelon wentrungefulu am, ka mülefuy ñi feypiafiel tati pu judache: ‘Amulelmün tamün poyeafiel ti koylake dio, weda tripayay tamün dungu’. ¿Chumi Josia? Kidu feyentufi (müngeltufi) ta Sofonia, feymew poyekelafuy tati pu koylake dio ñi adentun, welu may poyekefi ta Jewba.\nJosia ka weniyefi Jeremia. Pichi wentrungelu engu (püchü kampungelu engu), püllelechi waria mu tremingu, ka feychi tripantu nielu Josia ka fente niepelafuy Jeremia. Kidu engu epuñpüle kelluwingu poyeafiel ta Jewba, ka feyentuafiel (müngeltuafiel). Müna küme weniyewingu, feymew lalu Josia, Jeremia nentuy kiñe ülkantun ta pengelal ñi weñangkün.\nJeremia ka Josia epuñpüle kelluwingu poyeafiel ta Jewba\n¿Chem kimeleleymu Josia ñi inafalchi femün?... Petu pichi wentrungelu (püchü kampungelu) ayüy ñi feyentuafiel (müngeltuafiel) ta Chaw Ngünechen. Feymu dulli (ngümintuy) kümeke weni poyekefiel Jewba. Ka femngechi eymi ayülmi poyeafiel ta Jewba, kintuaymi kümeke weni tami kelluaetew.\n¿Iney pingefuy ama Josia tañi chaw? ¿Küme chengefuy?\nPetu pichi wentrungelu (püchü kampungelu) Josia ¿chem ayüy ñi femal?\n¿Iney pingefuyngu Josia ñi epu weni?\n¿Chem kimeleleymu Josia ñi inafalchi femün?\nTi afpun küme rey Israel mu


Longkontukunge tati rume falin dungu: Jewba ñi Ngünenieel | Ñi Chillkatungeal\n“Kom che tañi kimal eymi müten tami Alüpüralen itrokom Mapu mu, Jewba pingey tami üy” (SALMO 83:18).\nÜLKANTUN: 132 KA 136\nPengelngeal ñi norngen Jewba ñi Ngünenieel, ¿chumngelu fente falin-ngey kom tati pu che mu?\nJob, ¿chumngechi kelluntukufi Jewba ñi Ngünenieel? ¿Chumngelu mülefuy ñi norümngeal ta Job?\n¿Chumngechi kelluntukukefiyiñ Jewba ñi Ngünenieel?\n1, 2. 1) ¿Chem doy fali chem dungu mu rume? 2) ¿Chumngelu rume falin-ngey iñchiñ mu?\nFAMÜLKE mu, fentren che fill rakiduamkülekey doyümkefilu engün am ti plata. Eluwkeyngün ñi doy nieal plata kam ñi ñamümnoafiel. Kakelu pu che doy falintukefingün tañi pu che, ñi küme feleal kam femürpual ñi ayükeel.\n2 Welu kangelu dungu doy falin-ngey chem dungu mu rume: ñi pengelngeal tañi norngen Jewba ñi Ngünenieel. Duamfalngey taiñ longkontukuafiel tüfa. Akordawelayafuiñ tüfachi rume falin dungu, eluwliyiñ ñi rakiduamal taiñ dungu mu müten kam ti wedake dungu taiñ rupameken. Feymu müley taiñ kuñiwtukuwal. Welu kelluntukufiliyiñ Jewba ñi Ngünenieel, doy pepikawküleaiñ ñi küme tripayal rupaliyiñ wedake dungu mu, ka doy küme weniyeafiyiñ ta Jewba.\n¿CHUMNGELU FENTE FALIN-NGEY?\n3. Weküfü, ¿chem feypi Jewba ñi Ngünenieel mu?\n3 Weküfü dalluntukufi ta Chaw Dios ‘ngen-ngelay ñi ngünenieal itrokom dungu’, pi. Küpa rakiduamelkeeiñmew Jewba ñi koylatufengen ka taiñ küpa kümelkanoaetew. Weküfü feypikay reke taiñ doy ayüwküleal kidutu ngünewliyiñ (Génesis 3:1-5). Ka femngechi dalluntukufi pu che ñi nor piwkeyenofiel ta Chaw Dios, ka ñi famentuafiel tañi Ngünenieel rupale wedake dungu (Job 2:4, 5). Feymew, Jewba eluñmay ñi rupayal ta antü, femngechi pengelal ñi weda tripan ti mongen eluwnoliyiñ taiñ ngünenieaetew.\n4. ¿Chumngelu müley ñi pengelngeal ñi rüfngen kam rüfngenon Weküfü ñi feypin?\n4 Welu Jewba kimniey ñi rüfngenon Weküfü ñi feypin. Feymu, ¿chumngelu elufi ta Weküfü rume fentren tripantu ñi pengelal ñi rüfngen tañi feypin? Ñi kimngeal ñi rüfngen kam rüfngenon, kom pu che ka pu kümeke püllü kelluntukuafuyngün. Biblia feypi: “Kom che tañi kimal eymi müten tami Alüpüralen itrokom Mapu mu, Jewba pingey tami üy” (Salmo 83:18). Fentren che famentukey ñi ngünenieaetew Jewba, Adan ka Eva reke. Feymu kiñeke che rakiduamafuy ñi rüfngen Weküfü tañi feypin. Fey pu kümeke püllü ka pu che petu ramtuwle ñi rüfngen kam ñi rüfngenon Weküfü ñi feypin, küme felelayafuiñ ka kiñewkülelayafuiñ. Welu pengelngele ñi norngen Jewba tañi Ngünenieel, kom eluwküleaiñ taiñ rumel ngünenieaetew, fey kiñewkületuay kom ti müleyelu wenu mew ka Mapu mu (Efesio 1:9, 10).\n5. Eymi, ¿chumaymi tami pengelal ñi norngen Jewba tañi Ngünenieel?\n5 Ngüneniele ti Mesia, kimfalngeay ñi küme tripan Jewba tañi Ngünenieel, fey pengelngeay ñi norngen, welu ñi norngenon Weküfü ka ti pu che ñi ngünenieel, feymu apümkangeay. Kafey pu manelfalngelu pengelayngün itrokom che ñi pepi nor piwkeyeafiel ka kelluntukuafiel Chaw Dios ñi Ngünenieel (Isaías 45:23, 24). Kom iñchiñ ayüafuiñ ñi femal tüfa. Feymu, duamfalngey kimal tunte ñi falin-ngen tüfa.\nTÜFA DOY FALI TAIÑ MONTUN MU\n6. ¿Tunte falin-ngey pengelal ñi norngen Jewba tañi Ngünenieel?\n6 Falin-ngey taiñ ayüwküleal, welu doy falin-ngey pengelngeal ñi norngen Jewba tañi Ngünenieel. Feymu, ¿feypiafuiñ Jewba ñi duamnofiel taiñ montual ka taiñ falintunoetew? Femlayafuiñ llemay. ¿Chumngelu?\n7, 8. Pengelngele ñi norngen Jewba ñi Ngünenieel, ¿chumngechi kümelkayaeiñmew?\n7 Jewba müna piwkeyekeeiñmew ka falintukeeiñmew, feymu wüli ñi sakin Fotüm taiñ rumel mongeleal (Juan 3:16; 1 Juan 4:9). Weküfü dalluntukufi ta Jewba ñi koylatufengen, ñi rükükefiel kümeke dungu tañi pu che ka ñi weda ngüneniekeel. Feymu Jewba femürpunofule ñi feypikünuel, fey rüfngeafuy ñi feypin Weküfü ka kakelu kayñe. Pu kayñetukefilu ta Jewba ayentukefingün ñi feypikünuel mu, feypikeyngün: “¿Chumngelu anta Cristo petu wiñometulay kisu tañi tukulpakünuelchi dungu? Iñchiñ taiñ chaw dew layey engün, fey kom amuley ñi femngechi felen feychi dewmangelu müten ta mapu” (2 Pedro 3:3, 4). Welu Jewba femürpuay ñi feypikünuel. Fey pengelngele ñi norngen Jewba ñi Ngünenieel, Kidu montulafi tañi pu allkütukeetew (papeltunge Ebrew 6:17, 18). Jewba ngüneniey piwkeyen mu. Feymu nor piwkeyefiliyiñ, maneluwküleaiñ taiñ rumel piwkeyeaetew ka falintuaetew (Éxodo 34:6).\n8 Jewba rume falintukey ñi pengelngeal ñi norngen tañi Ngünenieel. Welu ka falintukeeiñmew, feymu duamniey taiñ montual. Welu müley taiñ longkontukuafiel ti rume falin dungu ka kelluntukuafiel Jewba ñi Ngünenieel.\nJOB KÜME ELKÜNUTUY ÑI RAKIDUAM\n9. Weküfü, ¿chem feypi Job mu? (Inaduamnge ti adentun pagina 15 mu.)\n9 Falin-ngey taiñ küme rakiduamal Jewba ñi Ngünenieel mu. Inaduamafuiñ ñi fente falin-ngen papeltuliyiñ ti lifru Job, tüfa kiñe wünen lifru wirintukungelu Biblia mu. Biblia feypi: “Fey Jewba feypifi ta Satana: ‘¿Chew miyawpeymi?’. Satana wiñoldungufi ta Jewba: ‘Amupen Mapu mew ka miyawmepen fey püle’. Ka Jewba feypifi ta Satana: ‘¿Ngüneduamfimi am tañi kona Job, Mapu mew ngelay iney no rume fey reke. Kiñe wentru nor piwkengelu püntünentukenolu, ka yamkelu ta Chaw Ngünechen ka famtripaley wedake dungu mu?’. Feymew, Satana wiñoldungufi ta Jewba: ‘¿Refalta pemay Job yamkefi ta Ngünechen? ¿Malalmakünulelfimi reke tami ingkañpeafiel kidu, ka tañi ruka, ka kom tañi nieelchi chemkün? Eymi kümelkafimi tañi femelchi küdaw, ka tañi pu kulliñ alün-ngey fill püle mapu mu. Welu, ñi kaletual tüfachi dungu, eluwaymi tami müntuñmayafiel kom tañi nieel, ka peaymi tami malisiayaetew tami adkiñ mew’. Feymew, Jewba feypifi ta Satana: ‘¡Adkintunge! Kom tañi nieel tami kuwü mu müley. ¡Welu maychirumekünukilnge tami kuwü kidu mew!’. Feymu Satana tripay Jewba ñi adkiñ mew” (Job 1:7-12). Weküfü feypifi ta Jewba ñi kutrankayafiel ta Job. Jewba turpu femlayafuy feychi weda dungu, welu eluñmafi ta Weküfü ñi kintukaduamafiel ta Job. Fey pichiñma mu, Job tañi pu kulliñ lay ka weñengey, kafey tañi pu kona ka tañi mari poyen yall layngün. Weküfü rakiduamelkefi tati pu che Chaw Ngünechen ñi femün tüfachi wedake dungu (Job 1:13-19). Fey wüla, Weküfü elufi ta Job kiñe weda kutran ünufalngelu (Job 2:7). Ka ñi doyelkünual ti dungu, Job tañi domo ka küla tañi pu weni feypieyew wedake dungu ñi ngañwadelafiel (Job 2:9; 3:11; 16:2).\n10. 1) Job, ¿chumngechi pengeli ñi nor piwkeyefiel ta Jewba? 2) ¿Chumngelu mülefuy ñi norümngeal Job?\n10 ¿Rüfngefuy Weküfü ñi feypin? Femlay. Job fütra wedake dungu mu rupafuy rume, turpu famentulafi ta Jewba (Job 27:5). Welu pichiñma mu, ngoymay tati rume falin dungu ka eluwi ñi rakiduamal kidu mu müten. Feypikefuy ñi femkenon wedake dungu. Ka rakiduampelay chi ‘iñche feypingechi chumngelu kutrankawmeken’ (Job 7:20; 13:24). Eymi feypiafuymi chi ‘kom iñchiñ femngechi rakiduamafuiñ’. Welu femle rume, Jewba kimniefuy ñi kümenon Job tañi rakiduamkeel, feymu norümfi. ¿Chumngechi?\n11, 12. Job, ¿chem kimürpuy Jewba ñi kellun mu? Feymu, ¿chumi Job?\n11 Papeltufilmi Job kapitulo 38 puwal 41 mu, fey kimaymi Jewba ñi feypifiel ta Job. Kimeldungulafi chumngelu ñi kutrankawmeken. Welu may, kellufi tañi kimal tunte ñi angkapuwülnoetew. Kimeltufi ñi mülen kiñeke dungu doy falin-ngelu kidu ñi kutrankawmeken mu (Job 38:18-21). Jewba ñi feypin mu, Job küme elkünutuy ñi rakiduam.\n12 Jewba tañi feypin mu, ¿duamkülelafuy Job ñi kutrankawkülefel? Femlay llemay. Job rakiduamlay Jewba ñi duamnoetew. Welu may kimtukuy ñi feypietew ka mañumfi. Feymu feypi ñi wiñorakiduamtun chem tañi feypin mu (Job 42:1-6). Kafey, Jewba petu ñi ngülamtunofiel ta Job, ti weche wentru Eliu ka norümeyew (Job 32:5-10). Fey wüla Job eluwlu ñi norümetew Jewba ka küme elkünutulu ñi rakiduam, Jewba kimeli ñi rume ayüwületew Job tañi nor piwkengen (Job 42:7, 8).\n13. Dewma rupalu Job ñi kutrankawün, Jewba tañi ngülam, ¿chumngechi kellupelafi ta Job?\n13 Dewma rupalu Job ñi kutrankawün, Jewba tañi ngülam ka kellufi ta Job. “Jewba kümelkafi ta Job ñi mülewechi tripantu tañi mongen mu, doy ñi femfiel llituka mew”. Rupalu ti tripantu, Job ka nierpuy mari yall (Job 42:12-14). Job piwkeyefi engün, welu müna weñangkütukefuy chi tati pu layelu. Kafey, pepi ngoymakelafuy chi ñi weda rupan kidu ka tañi pu che. Ka Job kimfule chumngelu ñi kutrankawkefel, ramtuwkefuy chi chumngelu Chaw Ngünechen ñi eluñmafiel tañi fente kutrankawal. Femngechi rakiduamfule Job, akordakefuy chi ñi feypietew Jewba. Tüfa yafültukupelaeyew ka kellupelaeyew ñi küme rakiduamal (Salmo 94:19, TNM, wingkadungun mu).\nRupalmi wedake dungu mu, ¿longkontukuaymi Jewba ñi Ngünenieel? (Inaduamnge parrafo 14).\n14. ¿Chem kimeltueiñmu Job ñi rupan?\n14 Job ñi rupan yafültukuaeiñmew ka kelluaeiñmew ñi küme elkünutuafiel taiñ rakiduam. Jewba elkünuy ñi wirintukungeal ti lifru Job “taiñ kimeltungeael. Fey ta famngechi taiñ nieael maneluwün Ngünechen mew tati Wirin Chillka ñi duam” (Romanu 15:4). Job ñi rupan kimeltueiñmew taiñ rume rakiduamnoal taiñ wedake dungu mu, fey longkontukual ñi falin-ngen Jewba tañi Ngünenieel. Job reke, püntütripanoliyiñ Jewba mew rupan mu wedake dungu, fey pengelaiñ taiñ kelluntukukefiel Jewba ñi Ngünenieel.\n15. Wedake dungu mu rupaliyiñ rume, ¿chem kümeke dungu entuafuiñ?\n15 Job ñi rupan yafültukukeeiñmew, pengelkelu am taiñ rupakenon wedake dungu Jewba taiñ illkutuetew mu. Kümeke dungu entuafuiñ wedake dungu mu rupaliyiñ rume: pengelafuiñ taiñ kelluntukukefiel Jewba ñi Ngünenieel (Proverbios 27:11). Kafey nor piwke mu newentuliyiñ, ayüwülafiyiñ ta Jewba ka doy mupiltuleaiñ ti maneluwün mu (papeltunge Romanu 5:3-5). Job ñi mongen pengeli Jewba ñi ‘rume kuñillcheken ka kutranduamyecheken’ (Santiaw 5:11). Kelluntukufiliyiñ Jewba ñi Ngünenieel, kidu kümelkayaeiñmew. Tüfa kelluaeiñmew ñi yafüluwküleal ayüwün mu ka afeluwnoal rupale wedake dungu (Kolosense 1:11).\n16. ¿Chumngelu müley taiñ longkontukual ñi fente falin-ngen kelluntukuafiel Jewba ñi Ngünenieel?\n16 Rume falin-ngey ñi pengelngeal tañi norngen Jewba ñi Ngünenieel. Welu küdawngeafuy taiñ longkontukuafiel tüfa. Fentren rakiduamtukuniefiliyiñ taiñ wedake dungu, fütrake dungu trokiafiyiñ, pichingefule rume. Feymew, müley taiñ longkontukual ñi fente falin-ngen kelluntukuafiel Jewba ñi Ngünenieel, chem küdawngechi dungu mu rume rupaliyiñ.\n17. Eluwliyiñ ñi femal Jewba tañi küdaw, ¿chumngechi kelluaeiñmew taiñ rakiduamtukuafiel tati rume falin dungu?\n17 Eluwliyiñ ñi femal Jewba tañi küdaw, tüfa kelluaeiñmew ñi rakiduamtukuafiel tati rume falin dungu. Kiñe lamngen kontueyew kiñe kutran ñi müllo mu, feymu rume kutrankawkefuy, kafey niefuy cancer kutran. Mülelu pital mu, amuldungukefuy tati pu küdawkelu, kakelu kutrankülelu ka tati pu ngepalu. Kiñe rupa, taiñ lamngen mülefuy pital mu 17 antü püle, ka amuldunguy 80 ora. Kidu kimniefuy ñi layal, welu rakiduamtukuniefuy tati rume falin dungu. Kelluntukufilu Jewba ñi Ngünenieel, fill rakiduamkelafuy.\n18. Jennifer ñi rupan, ¿chem kimeltueiñmew taiñ kelluntukuafiel Jewba ñi Ngünenieel?\n18 Kafey pengelafuiñ taiñ kelluntukufiel Jewba ñi Ngünenieel rupaliyiñ pichi wedake dungu. Kiñe lamngen, Jennifer pingelu, tañi wiñotual ñi ruka mu küla antü üngümkülefuy chew ñi puwken pu avion. Tripalayngün pu avion, feymew Jennifer kidulelu trokiwi ka afeluwi. Rakiduamlay ‘¡müna weda, awngen!’. Welu may, ngillatufi ta Jewba ñi kelluaetew tañi amuldunguafiel kakelu üngümkülelu. Feymew amuldungufi ta fentren che ka elufi fentren lifru. Jennifer feypi: “Wedake dungu mu rupafun rume Jewba kümelkaenew, ka newentuenew tañi püramyeafiel ñi üy”.\n19. ¿Chumngechi kimniengey ti rüf religion?\n19 Pu Dungukelu Iney Ngen Jewba müten kimingün tunte ñi falin-ngen Jewba ñi Ngünenieel, femngechi kimngey ñi rüf religion-ngen. Feymu kom iñchiñ müley taiñ küme ngüneduamuwal ñi kelluntukuafiel Jewba ñi Ngünenieel.\n20. ¿Chumkey Jewba tami kelluntukukefiel Kidu ñi Ngünenieel?\n20 Jewba rume duamkey ka falintukey tami kelluntukukefiel Kidu ñi Ngünenieel. Femaymi tüfa nor poyefilmi ka newentulmi rupan mu wedake dungu (Salmo 18:25). Ti küpalechi chillkatun mu, doy inaduamaiñ chumngelu müley taiñ kelluntukuafiel Jewba ñi Ngünenieel, ka chumngechi taiñ doy kelluntukuafiel.\nPengelngeal ñi norngen Jewba ñi Ngünenieel: Chaw Ngünechen Jewba doy Alüpüraley itrokom dungu mu. Feymew ngen-ngey ñi ngünenieafiel itrokom tañi dewmael, ka ñi elkünual fillke ley. Weküfü dalluntukuy ta Jewba ñi ngen-ngenoel tañi ngünenieal ka ñi küme ngüneniekenon. Feymew pichiñma mu, pengelngeay ñi norngen Jewba ñi Ngünenieel. Rupale tüfa, kom tati müleyelu eluwküleay ñi ngünenieaetew Jewba.


Ngünechen ñi Küme Dungu Filemon 1\nPablo ñi karta ta Filemonngealu\nTüfachi karta Pablo ta wirilelfi kiñe wentru, Filemon pingelu. Pablo miyawlu ñi wewpifiel ti werken dungu Kolosa waria mew, Filemon feyentuy ta Cristo mew. Feymew Filemon tañi püresukona, Onesimo pingelu, ellka tripay Filemon ñi ruka mew. Fey femlu, amuy Roma waria mew, feymew pewürkey Pablo engu. Fey ta famngechi Onesimo feyentuy ta Cristo mew.\nPablo wirilelfi tüfachi karta ta Filemon femngechi tañi wiñoduamatuafiel ta Onesimo, kisu ñi püresukona. Tüfachi karta mew Pablo feypifi ta Filemon ñi llowtuafiel ta Onesimo ka ñi nietuafiel kiñe küme rüf peñi reke. Feymew Pablo werkütufi ta Onesimo ñi amutuael fey ñi yelelafiel tüfachi karta ta Filemon.\n1 Iñche Pablo, püresulen ta Cristo Jesus ñi duam. Eymi Filemon wirileleyu ta tüfachi karta kiñentrür tañi peñi Timotew iñchiw. Eymi ta iñchiñ taiñ ayünieelchi kompañ ta küdaw mew. 2 Lemoria pifinge tüfeychi pu che feyentulelu tati trawüluwkelu tami ruka mew, ka femngechi taiñ lamngen Apia ka Arkipo, iñchiñ taiñ kompañ ta yafüluwün mew kiñentrür taiñ küdawkeel. 3 Fey Ngünechen iñchiñ taiñ Chaw ka Ñidol Jesucristo füreneaeymünmew ka nieaymün kisu ñi küme tüngün tamün mongen mew.\nFilemon tañi piwkeyen ka ñi mupiltun\n4 Fey ngillatuyüm, tukulpakeeyu ta eymi, fey mañumkefiñ ta Ngünechen, 5 iñche am feypingekelu tami feyentulen ta Ñidol Jesus mew, ka tami rume piwkeyeniefiel ta kisu ka itrokom che koneltulelu ta Ngünechen ñi feyentulechi pu trokiñche mew. 6 Fey pewmangen eymi tami mupiltulen ñi küme kimfalael itrokom che mew, tami küme longkontukuafiel itrokom ti küme felen taiñ llowel ta Cristo Jesus mew. 7 Rume ayüwkülen ka yafüluwkülen eymi tami kellukefiel mew itrofill chemkün mew ka tami piwkeyefiel tati pu feyentulelu, fey kisu engün doy yafüluwi ñi piwke mew. Feychi dungu mew mañumfalimi, peñi.\nPablo llellipuy ta Onesimo mew tati püresukona\n8 Feymew iñche, tunte Cristo ñi apostolngefun rume, niefun fentren dungu tami werküafiel chem dungu tami femafel, 9 welu may doyümün tami llellipuafiel piwkeyen mew. Iñche Pablo dew putremkülewen, fey fewla püresulen ta Cristo Jesus ñi duam, 10 Onesimo mew füreneen piaeyu. Kisu ta iñche ñi fotüm reke ka müten Ngünechen ñi dungu mew am feyentulu iñche püresulelu ta karsel mew, fey kisu ta rume kellukeenew. 11 Kuyfi mew petu mülelu eymi engu, Onesimo chem mew no rume ta puwtukelafeymew, welu fewla küme puwtunietuaeymew ta eymi chumngechi femkey ta iñche mew.\n12 Feymew wiñome werküleltuaeyu tami küme llowtuafiel iñche ka müten reke tami llowafiel tati. 13 Iñche ayülefun ñi nieafiel tüfa mew femngechi tañi poyeafetew ta iñche eymi reke, iñche tañi püresulen mew ta Cristo ñi küme dungu tañi duam. 14 Welu ayülan tañi nünagümafiel eymi ta femkape tami pinon rume, femngechi tami aporia fürenenoafiel, welu may eymi kisu tami piael. 15 Pichi alüñma püntütripay ta Onesimo, fey fewla ñi rumel mületuael eymi engu. 16 Fey tüfa kiñe püresukonangewetulayay, welu may doy küme puwtuletuay ta kiñe püresukona mew. Kiñe ayün peñingetuay. Iñche rume piwkeyeniefiñ, fey eymi feley tami doy piwkeyetuafiel, ñi re chengen mew müten no, welu may ñi kiñe peñingen mew ta Ñidol mew.\n17 Feymew lle, kiñe tami peñi trokinieeli ta iñche tami feyentulen ta Ñidol mew, llowtufinge ta Onesimo iñche ka müten reke, 18 fey chem chemkün rume weñeentuñmaelmew, kam pülata rume defenieelmew, iñche ta kullituaeyu. 19 Iñche, Pablo, wirileleyu tüfachi karta, iñche ñi kuwü mew ka iñche ñi letra: Iñche ta kulliaeyu. ¡Tunte felefuy tami tukulpalelafiel, welu eymi tami defeniefiel, tami mongen kütu! 20 Felelley may, peñi, füreneaen tami feyentulen ta Ñidol mew. Yafültukuñmaen tañi piwke tami peñiyefiel mew ta Cristo mew.\n21 Wirileleyu tüfachi dungu iñche am küme kimnielu tami müngeltuael. Ka femngechi kimnien tami doy küme femael tüfeychi dungu tami feypipefiel. 22 Fey ka femngechi, pepikanienge iñche tañi umañtupuael, fey iñche am maneluwkülelu eymün tamün ngillatulen ta Ñidol mew, Ngünechen eluafenew tamün pewmeafiel.\nLemoria ka küme ngillatuñman ta afpualu mew\n23 Lemoria pifaleymew ta Epafra, iñche mew mülelu ta karsel mew Cristo Jesus ñi duam. 24 Ka femngechi lemoria pifaleymew Marku, Aristarku, Dema ka Luka, ñi kellukeetew tañi küdaw mew. 25 Fey Ñidol Jesucristo ta füreneaeymew ta eymi.


Kiñewküleaiñ, chumngechi ñi kiñewkülen Jewba ka Jesus | Ñi chillkatungeal\n“Llellipuaeyu [...] ñi fente küme kiñewküleael ta kisu engün” (JUAN 17:20, 21).\nÜLKANTUN: 24 KA 99\nJesus ñi antü mu, ¿chumngechi illamkachengekefuy?\nPu wünenke kristiano, ¿chumngechi illamkachewelayngün?\n¿Chumngechi kelluafuiñ ñi kiñewküleal Jewba tañi pu che?\n1. Ti inan pun, ¿chem ngillatuy Jesus?\nRUPAN ikünulu ti inan pun ñi mülen tañi pu disipulu engün, Jesus fill rakiduamkülefuy pu apostol ñi kiñewkülen mu. Feymu trawüluwlu engün, ngillatuy ñi kiñewküleal pu disipulu, chumngechi ñi kiñewkülen kidu ka tañi Chaw (papeltunge Juan 17:20, 21). Pu disipulu ñi kiñewkülen mu, pu che ngüneduamafuy Jewba ñi werküfiel ta Jesus Mapu mu. Kafey welukonke piwkeyewle engün, doy kiñewküleafuyngün, fey kom pu che kimafuy tañi rüf disipulungen (Juan 13:34, 35).\n2. Jesus, ¿chumngelu chi (chemu) fentren rupa nütramkay ñi kiñewküleal pu apostol?\n2 Feychi pun Jesus ngüneduami pu apostol ñi müte kiñewkülenon, feymu peno fentren rupa nütramkalelfi feychi dungu. Kiñeke rupa pu apostol notukadunguwingün iney “tañi longkoletuael kisu engün mew”, feychi pun ka femingün (Luka 22:24-27; Marku 9:33, 34). Santiaw ka Juan dew feypikünufingu ta Jesus ‘ngünenielmi wenu mapu mew, elumuyu tayu mülepual kiñe tami man püle, kangelu tami wele püle’ (Marku 10:35-40).\n3. 1) Pu disipulu, ¿chumngelu müte kiñewkülelafuyngün? 2) ¿Chem küla dungu inaduamaiñ?\n3 Pu disipulu küpa niefuyngün doy awtoridad, feymu müte kiñewkülelafuyngün. Welu fey ka müten no. Jesus ñi antü mu, pu che üdekefuy ta kakelu ka illamkachekefuy, feymu kiñewkülelafuy. Jesus ñi pu disipulu ka femkefuyngün chi, welu mülefuy ñi entual feychi wedake rakiduam tañi piwke mu. Feymu tüfachi chillkatun mu inaduamaiñ küla dungu: illamkachekefulu rume pu che Jesus ñi antü mew, ¿chem chumi kidu? ¿Chumngechi kimeltufi tañi pu disipulu ñi illamkachenoal, fey tañi kiñewküleal engün? Jesus ñi femün ka ñi kimeltun, ¿chumngechi kellukeeiñmu ñi kiñewküleal kom pu kristianongen?\nILLAMKANGEKEFUY JESUS KA TAÑI PU DISIPULU\n4. ¿Chumngechi illamkangekefuy Jesus?\n4 Jesus ka illamkangekefuy. Felipe feypifilu ta Natanael ñi pefiel ti Mesia, Natanael feypi: “¿Chem küme dungu am tripayafuy Nasaret waria mew?” (Juan 1:46). Natanael kimniefuy chi ti Mesia ñi choyüngeal Belen waria mu, femngechi feypilu am Miqueas 5:2. Rakiduamkefuy chi ñi müte falin-ngenon Nasaret waria ñi choyüngeal üye mu ti Mesia. Kafey falinke che Judea mapu mu illamkakefuyngün ta Jesus, tuwlu am Galilea mapu mu (Juan 7:52). Fentren che Judea mu tuwlu falintukelafuyngün tati pu Galilea mu tuwlu. Kafey tati pu che mülelu Judea ka Galilea mapu mu illamkakefuy ka famentukefuy pu samariache (Juan 4:9). Pu samariache trürlafuyngün pu judiu engün tañi tuwün ka religion mu. Feymu kakelu judiu ñi weda piafiel ta Jesus, “eymi kiñe Samaria tuwünchengen” pifingün (Juan 8:48).\n5. Pu inaniefilu ta Jesus, ¿chumngechi illamkangekefuyngün?\n5 Pu judiu longkolechi religioso ka illamkakefuyngün tati pu inaniefilu ta Jesus. “Rume welulkawküley engün” pikefuy pu farisew (Juan 7:47-49). Feychi mu mülekefuy religioso chillkatuwe, fey pu farisew küme trokikelafuyngün tati pu koneltunolu fey mu, ka tati pu inakenolu ñi wimtun (Hecho 4:13). Kafey pu che mallmawkefuy ñi feyentun mu, ñi ülmen chengen ka ñi mollfüñ mu, feymu illamkakefuyngün ta Jesus ka tañi pu disipulu. Epe kom che femkefulu am tüfa, pu disipulu ka femngechi rakiduamürpuyngün. Welu ñi kiñewküleal engün, mülefuy ñi küme elkünutual tañi rakiduam.\n6. Iñchiñ, ¿ka illamkacherpuafuiñ? Feypinge kiñeke che ñi rupan.\n6 Famülke mu wall püle ka illamkangekey pu che. Iñchiñ illamkangekeiñ, ka illamkacherpuafuiñ kütu. Australia mew, kiñe lamngen wünelekelu amuldungun mu feypi ñi femkefel kuyfi: “Longkontukufilu iñche ti wedake dungu afkentu ñi femngeken pu mapuche Australia mew tuwlu, iñche doy üderpufiñ pu wingka”. Taiñ lamngen ka femngey wedake dungu, feymu doy üderpufi engün. Kafey kiñe peñi frances dungukelu Canada mu, feypi ñi chumngentuwkefel: “Iñche rakiduamkefun ñi doykülen pu che frances dungukelu”. Feymu tüfachi peñi küpa nütramkakelafuy pu gringu dungukelu engün.\n7. Illamkachengekefulu rume pu che Jesus ñi antü mew, ¿chem chumi kidu?\n7 Feley tati, müna illamkachengekey ka küdawngey pu che ñi küme elkünutual tañi rakiduam. Ka femngechi rupakefuy Jesus ñi antü mu, welu ¿chem chumi kidu? Turpu illamkachekelafuy ka dullintuchekelafuy (ngümintuchekelabüy), welu may amuldungufi itrofill che: riku, pofre, pu farisew, pu Samaria tuwlu, pu kofrakelu impuestu ka pu weda mongen yenielu. Kafey tañi feypin ka femün mu, Jesus kimeltufi tañi pu disipulu ñi kangentunoafiel ka illamkanoafiel ta kakelu.\nÑI ILLAMKACHEWENOAL, DUAMFALI PIWKEYEN KA ÑOM PIWKE\n8. Jesus, ¿chem rüf dungu kimeltuy taiñ kiñewküleal? ¿Chumngelu feyngey piafuiñ?\n8 Jesus kimeltuy kiñe rüf dungu taiñ kiñewküleal. Feypifi tañi pu disipulu: “Kom eymün am kiñe reñmawen reke felelu” (papeltunge Matew 23:8, 9). Kom iñchiñ reñmayewkeiñ, kom küpalu am Adan mu (Hecho 17:26). Kafey Jesus feypi ñi peñiwen ka lamngenwen-ngen pu disipulu, kom engün yamkefilu am ta Jewba, tañi wenu mapu mülechi Chaw (Matew 12:50). Kom engün koneltuyngün Chaw Dios ñi reñmawen mu ka kiñewküleyngün tañi piwkeyen ka feyentun mew. Feymu pu apostol wirintukulelfilu karta tati pu kristiano, peñi ka lamngen pifingün (Romanu 1:13; 1 Juan 3:13).\n9. Pu judiu, ¿felefuy ñi mallmawal tañi mollfüñ mu? ¿Chumngelu?\n9 Jesus feypifilu tañi pu disipulu ñi reñmawen-ngen, küme kimeltulelfi ñi falin-ngen ñom piwkengeal (papeltunge Matew 23:11, 12). Chumngechi kimiyiñ, kiñeke mu pu apostol kiñewkülelafuyngün tañi mallma piwkengen mu. Kafey Jesus ñi antü mu pu che mallmawkefuy tañi mollfüñ mu. Pu judiu küpalu am Abraam mu, fentren engün doy küme che trokiwkefuy ta kakelu mew. Welu, ¿felefuy ñi mallmawal engün? Femlay, feymu Juan ti Fawtisachefe feypifi engün: “Ngünechen tüfachi pu kura femkünuafuy Abraam ñi yomelchengeael” (Luka 3:8).\n10. Jesus, ¿chumngechi kimeltuy ñi kümenon tañi mallmawal pu che ñi mollfüñ mu? (Inaduamnge ti adentun 1 ellaka mu mülelu).\n10 Jesus kimeltuy ñi kümenon tañi mallmawal pu che ñi mollfüñ mu. Küme pengeli tüfa wiñoldungufilu ta kiñe wentru kimeltukelu Moyse ñi ley dungu. Kidu ramtueyew: “¿Iney am tañi chafche?”. Fey Jesus entuy kiñe nütram. Feypi kiñe mufü weñefe ñi wülelkafiel kiñe judiu ka tranakünufi rüpü mu. Epu judiu rupayngu inafül ti wentru mew, welu kellulafingu. Fey rupay kiñe samaria wentru, kidu kutranpiwkeyefi ka kuydafi. Dewlu ñi nütram, Jesus yafültukufi tati wentru ñi ramtuetew tañi femal ti samaria wentru reke (Luka 10:25-37). Femngechi Jesus kimeltulelfi pu judiu ñi inayentuafiel kiñe samaria wentru, fey ñi rüf piwkeyeafiel tañi pu chafche.\n11. 1) Pu disipulu, ¿chumngelu mülefuy ñi illamkachenoal? 2) Jesus, ¿chumngechi kimeltufi engün ñi illamkachenoal?\n11 Pichilewelu tañi amutual wenu mapu mew, Jesus feypifi tañi pu disipulu ñi amuldungumeal engün “kom ti lof mülelu Judea mapu mew, ka Samaria trokiñ mapu mew, ka [...] tuntepu ñi mülen ta mapu” (Hecho 1:8). Ñi femal tüfa, pu disipulu mülefuy ñi mallmawnoal ka illamkachenoal. Jesus nütramkay ñi küme chumngen kiñeke katripanche, femngechi pepikafi pu disipulu ñi amuldunguafiel itrokom che. Feymu Jesus sakifi ñi fente feyentulen kiñe Roma tuwchi kapitan (Matew 8:5-10). Kafey Nasaret mu, ti waria chew ñi tremün Jesus, kidu pengeli Jewba ñi kellufiel kiñeke katripanche: tati Sarepta mülechi lantu domo Fenisia mapu mu, Naman tati lepra kutran-ngelu Siria tuwlu, ka kakelu llemay (Luka 4:25-27). Kafey Jesus amuldungufi kiñe Samaria tuwchi domo ka epu antü mülewey pu samaria che mu, tüfa engün am ayülu ñi allkütuafiel (Juan 4:21-24, 40).\nPU WÜNENKE KRISTIANO MÜLEFUY ÑI ILLAMKACHEWENOAL\n12. Pu apostol ñi pefiel ta Jesus nütramkamekefilu tati samaria domo, ¿chumingün? (Inaduamnge ti adentun 2 ellaka mu mülelu).\n12 Pu apostol küdawtuyngün ñi illamkachewenoal. Feychi mu pu judiu longkolechi religioso nütramkakelafuy pu domo engün kakelu che ñi adkiñ mu, ka rakiduamlayafuy rume nütramkayafiel kiñe samaria domo weda üytunchengelu. Feymu peno pu apostol ñi pefiel ta Jesus nütramkamekefilu tati samaria domo müleduamküleweyngün (Juan 4:9, 27). Dew nütramkalu Jesus ti domo engu, pu disipulu feypieyew ñi iyal. Welu Jesus duamkülelafuy rume, müna ayüwületew am nütramkafiel ti domo. Kidu iyael reke trokifi femal Jewba ñi ayükeel, feymu amuldungufi feychi domo, Samaria mu tuwlu rume (Juan 4:31-34).\n13. ¿Chumngelu feypiafuiñ Santiaw ka Juan ñi küme kimtukunon Jesus ñi kimeltuetew?\n13 Santiaw ka Juan küme kimtukulayngu tüfachi falin dungu. Pu apostol miyawlu Jesus engün Samaria mapu mu, kintuyngün chew ñi umañtual kiñe pichi trokiñ ruka che mew, welu ti pu samariache pilay engün tañi llowaetew. Fey Santiaw ka Juan müna illkuyngu, feymu feypifingu ta Jesus: ‘Pifulmi kay, werküafuymi ñi nagpayael kütral wenu mapu’, femngechi ñi apümkangeal feychi pu che. Welu Jesus norümtufi engu (Luka 9:51-56). Mülefule engün Galilea mapu mu, Santiaw ka Juan müte illkulayafuyngu chi, welu tañi illamkafiel mu peno pu samariache, fente illkuyngu. Welu rupachi antü mu, pu samariache küme llowfingün ta Juan, feymu kidu wiño witrawpelay tañi feypin mu (Hecho 8:14, 25).\n14. Illamkachengelu ti trawünche mu, ¿chumngechi küme elkünungetuy?\n14 Pichi rupalu Pentekoste 33 tripantu mu, mülefuy kiñe weda dungu ti trawünche mu. Pu peñi elukefuyngün iyael tati lantuke domo, welu elukelafuyngün tati pu lantu domo griegu dungukelu (Hecho 6:1). ¿Chumngelu? Illamkakefuyngün chi tati pu griegu dungukelu. Welu pu apostol küme elkünufemtuyngün tüfachi weda dungu, fey elingün regle peñi adümuwkülelu ñi küme eluafiel ti iyael itrokom tati lantuke domo. Kom feychi pu peñi, griegu üy niekefuyngün, tüfa müna yafültukupelafi tati lantuke lamngen griegu dungukelu.\n15. Pedro, ¿chumngechi kimürpuy ñi dullintuchenoal? (Inaduamnge ti adentun 3 ellaka mu mülelu).\n15 Puwlu 36 tripantu, pu disipulu eluwingün ñi amuldunguafiel kom che fill tuwün-ngelu. Petu ñi rupanon tüfa, Pedro trawüluwkefuy pu judiu engün müten. Welu Jewba küme pengeleleyew ñi duamfalngen pu kristiano tañi dullintuchenoal, feymu ti apostol kimeltulelfi ti kümeke dungu ta Korneliu, kiñe roma soltaw (papeltunge Hecho 10:28, 34, 35). Fey wüla Pedro trawüluwkefuy ka kiñentrür ikefuy tati pu judiu tuwün-ngenolu engün. Welu kiñeke tripantu rupalu, Antiokia waria mew fentekünuy ñi kiñentrür iyal tati pu judiu tuwün-ngenolu engün (Galata 2:11-14). Feymu Pablo norümtufi, fey Pedro inafi ti ngülam. ¿Chumngelu feypiafuiñ tüfa? Pedro wirintukulelfilu ti wünen karta tati pu kristiano mülelu Asia Menor mu, judiu tuwün-ngelu ka judiu tuwün-ngenolu, feypi ñi fente falin-ngen piwkeyeafiel itrokom pu peñi ka lamngen (1 Pedro 1:1; 3:8).\n16. ¿Chem feypingekefuy pu wünenke kristiano mew?\n16 Pu apostol ngüneduamlu Jesus ñi femün, kimürpuyngün ñi piwkeyeafiel “kom che” (Juan 12:32; 1 Timotew 4:10). Alüñmayngün ñi femürpual, welu küme elkünutuyngün ñi rakiduam. Feymu pu che kimniefuy pu wünenke kristiano ñi welukonke piwkeyewken. Feychi 200 tripantu püle, kiñe wentru wirintukulu lifru, Tertuliano pingelu, pengeli chem ñi feypingeel pu kristiano mew: “Welukonke piwkeyewkeyngün [...] ka eluwküleyngün kütu ñi layal tañi pu peñi ka lamngen mu”. Feychi pu kristiano küme elkünutuyngün ñi chumngen, feymu inayentufingün Jewba ñi illamkachekenon (Kolosense 3:10, 11).\n17. ¿Chumngechi illamkachewelayafuiñ? Feypinge kiñeke che ñi rupan.\n17 Famülke mu ka küdawtuafuiñ ñi illamkachewenoal. Kiñe lamngen Francia mu feypi fente ñi küdawtuken. Kidu feypi: “Jewba kimeltuenew chumngechi piwkeyecheal ka misawal, chumngechi rüf piwkeyeafiel itrofill che. Petu newentulen ñi illamkachewenoal, welu kiñeke mu küdawngey. Feymu fente ngillatuken tüfachi dungu mu”. Kafey kiñe lamngen España mu pengeli petu ñi küdawtuken illamkawenoafiel kiñe trokiñche. Kidu feypi: “Epe kom rupa illamtuchekelan, welu petu küdawngey iñche mu. Jewba ñi duam mu, fewla koneltulen kiñe fütra familia mu kiñewkülelu, tüfa ayüwülkeenew”. Kom iñchiñ müley taiñ ngüneduamuwal ka ramtuwal: “¿Petu mülewey tañi piwke mu wedake rakiduam kakelu che mu?”.\nMÜLELE PIWKEYEN, NGEWELAYAY ILLAMKACHEN\n18. ¿Chumngelu llowafiyiñ itrofill che?\n18 Kom iñchiñ wichutripalekefuiñ Chaw Ngünechen mu, kümeafuy taiñ longkontukual tüfa (Efesio 2:12). Welu piwkeyen mu Jewba küpaleiñmu kidu mew (Oseas 11:4; Juan 6:44). Kafey Jesus lloweiñmew. Kidu ñi femün mu, iñchiñ konküleiñ Chaw Ngünechen ñi trokiñche mu (papeltunge Juan 6:37). Kulpafengelu rume iñchiñ, Jesus piwkeyen mu lloweiñmew, feymu ¿chumngelu llownoafilu am iñchiñ ta itrofill che?\nLlowkeiñ “Ngünechen mew küpachi kimün”, feymu kiñewküleiñ ka piwkeyewkeiñ. (Inaduamnge parrafo 19).\n19. ¿Chumngechi pengelkeiñ taiñ küpa llowkefiel itrofill che?\n19 Doy fülkülele ñi apümkangeal ti wedake dungu mapu mew, doyelküleay pu che ñi kiñewkülenon, ñi illamkacheken ka ñi üdecheken (Galata 5:19-21; 2 Timotew 3:13). Welu iñchiñ, Jewba ñi pu chengen, küpa llowkeiñ “Ngünechen mew küpachi kimün”, tüfa kellukeeiñmu taiñ illamkachenoal ka kümelkawküleal kakelu iñchiñ (Santiaw 3:17, 18). Kafey weniyekefiyiñ kake tripanche, kangentukelafiyiñ ñi wimtun ka kimürpukeiñ kütu ñi kewün dungu, femal kom tüfa ayüwülkeeiñmu. Feymu taiñ tüngün “kiñe lewfü reke” feley, ka taiñ nor dungu “tati lafken ñi rew reke” feley (Isaías 48:17, 18).\n20. Piwkeyecheliyiñ, ¿chumngechi küme elkünutuaiñ taiñ rakiduam?\n20 Parrafo 6 mu ngüneduampeiñ kiñe lamngen Australia mu. Kidu kimürpufilu ti rüf dungu ka eluwlu ñi chillkatuafiel Biblia, ñochikechi illamkachewelay ka üdechewelay. Doy may piwkeyecherpuy, feymu küme elkünutuy ñi rakiduam. Kafey ti peñi frances dungukelu Canada mu, fewla kimniey chumngelu ñi üdewken pu che: tañi küme kimuwkenon mu. Ka rakiduamkey kom pu che ñi küme chengeafel, chem tuwün-ngele rume. ¡Niewi kütu kiñe domo engu gringu dungukelu! Kom tüfa pengelkey tüfachi rüf dungu: mülele piwkeyen, ngewelayay illamkachen. Welukonke piwkeyewliyiñ, doy kiñewküleaiñ ka chem no rume wüdamkalayaeiñmu (Kolosense 3:14).\nPu illamkachekelu ñi weda rakiduam mu, famentukey ta kakelu che ñi mollfüñ mu, ñi wimtun, religion kam kewün dungu mu. Femngechi femkey tati mallmangelu. Kafey mülen mu illamkachen, kiñewkülelay pu che.


Witran-ngepange taiñ ngünenieelchi ruka Alemania mu\nOficina ka doy kimngeam witran dungu mew\nMangeluwaiñ tami witran-ngepayal taiñ oficina ka nentuwirinpeyüm. Kintunge chew ka chem hora ngüyulngekey pu witran.\nDullinge chew amual Albania Alemania Angola Argentina Armenia Australia Bélgica Benín Bolivia Brasil Bulgaria Burundi Camerún Canadá Chile Colombia Corea del Sur Costa de Marfil Croacia Cuba Dinamarca Ecuador Eslovaquia Eslovenia España Estados Unidos Etiopía Filipinas Finlandia Fiyi Francia Georgia Ghana Gran Bretaña Guam Haití Hong Kong Hungría India Indonesia Islas Salomón Israel Italia Japón Kazajistán Kenia Kirguistán Liberia Macedonia Madagascar Malaui México Moldavia Mozambique Myanmar Nigeria Nueva Caledonia Países Bajos Papúa Nueva Guinea Paraguay Perú Polonia Portugal República Centroafricana República Democratica del Congo República Dominicana Ruanda Rumania Senegal Serbia Sierra leona Sri lanka Sudáfrica Surinam Tahití Tailandia Taiwán Trinidad y Tobago Ucrania Uganda Venezuela Zambia Zimbabue\n¿Duamfalngepey may tami elungeal ta witranmapayal? May. Petu tami küpanon falin-ngey feypikünual: “Elumuafen witran-ngemeal”, kom che müley ñi femal tüfa, tunten che koneltule rume ñi trokiñche mew witran-ngepayalu. Femngechi rume ngülmalayay fentren che ka kom küme tripayay.\n¿Witran-ngepayafuymi may elungenolmi tami küpayal? Elungenolmi tüfa, witran-ngepalayafuymi. Ñi chumngechilen mu tati ruka fill antü pepi konlayafuy fentren che.\n¿Chem hora müley tami akual ñi witran-ngepayal? Mangelngelmi tami küpayal tüfachi ngünenieelchi ruka mew, akulayaymi doy kiñe hora petu tami konpanoal. Femngechi ñi ngülmanoal fentren che.\n¿Chumngechi feypimuafuiñ tami küpa witran-ngepafiel? Pütafnge chew ñi feypin “Feypikünunge tami witrantual”.\nFeypikünulmi tami amual, ¿feypikünuafuymi ka antü kam “amulayan” piafuymi? May. Pütafnge chew ñi feypin “Ngüneduamnge ti antü tami amual kam ‘amulayan’ piaymi”.\nAyülmi tami witrantual kiñe antü, welu konwenole che ¿chumafuymi? Ngüneduamnienge ti sitio. Kiñeke witran welukünuafuy ñi antü kam ‘amulayan’ piafuy.\nFeypikünunge tami witrantual\nNgüneduamnge ti antü tami amual kam ‘amulayan’ piaymi\nFalinke dungu tami kimal\nTüfachi ngünenieelchi ruka adkünukey ti amuldungun küdaw ñi femkeel ta Alemania, Austria, Liechtenstein, Luxemburgo ka Suiza mapu mu. Tüfa mu pengelngekey chumngechi kuyfi mu amulefuy ti amuldungun küdaw ñi femkeel pu Dungukelu Iney Ngen Jewba müleyelu tüfachi trokiñke mapu mu konletulelu Europa central mapu mu. Ka femngechi entuwiringekey fillke papel Biblia mu, werküngekey ta doy 16.000 trawünche müleyelu 51 trokiñ mapu mu.\nEntunge kiñe papel tami doy kimal.


Chumngechi ngillatuafiel ta Chaw Dios\nMüna falintufali ti llellipun\nChaw Ngünechen, ti Dewmafilu “kom tati mülelu”, eluwküley taiñ allkütuaetew (Apokalipsi 4:11).\n1, 2. 1) ¿Chumngelu (chemu) fente falintukefimi ti llellipun? 2) ¿Chumngelu duamfali taiñ llellipuafiel Jewba chumngechi ayükey ta kidu?\nWENU mu fentreley ta wangülen. Fey tüfa mu trürümfilmi ti Mapu, ‘müna pichikay’ piafuymi. Chaw Jewba kiñe lüykü ko reke trürümkefi kom pu che mülelu Mapu mu (Isaías 40:15; Apokalipsi 4:11). Welu müna pichingeiñ rume, ngüneduamnge Biblia ñi feypin: “Jewba fülmaniefi kom ñi pu mütrümkeetew, kom pu mütrümkeetew rüf dungu mu. Kidu elukefi ñi ayünieel tañi pu yamnieetew; llellipukelu engün kellun mu, kidu allkütukefi ka montulkefi” (Salmo 145:18, 19). ¡Müna falintufali tüfa! Jewba kom newen niey. Kidu dewmafi itrokom mülelu. Welu küpa weniyeeiñmu, küpa allkütukeeiñmu taiñ llellipun. Feley llemay, müna falintufali tüfa. Kiñe falin yewün reke feley taiñ eluetew Jewba kiduke iñchiñ.\n2 Welu duamfali taiñ llellipuafiel chumngechi ayükey ta kidu. ¿Chumngelu? Taiñ allkütuaetew Jewba. Fey, ¿chumngechi llellipuaiñ? Inaduamaiñ chem kimeltukey Biblia.\n¿CHUMNGELU LLELLIPUAFIYIÑ TA JEWBA?\n3. ¿Chumngelu llellipuafimi ta Jewba?\n3 Chaw Jewba ayükey tami llellipuafiel, tami nütramkayafiel. ¿Chumngechi kimnieiñ tüfa? Papeltunge Filipense 4:6, 7, fey ngüneduamnge tami mangeletew Jewba piwkeyen mu. Kidu müna duamnieeymu. Tati Dewmafilu itrokom mülelu eluwküley tami allkütuaetew, feymu nütramkayafuymi chem küdawngechi dungu mu ruparupangeymi ka chum duamnagkey tami piwke.\n4. Wimtulelmi tami llellipuafiel ta Jewba, ¿chem rupayay? ¿Chumngelu?\n4 Llellipufiliyiñ ta Jewba, doy fülkonküleaiñ kidu mu. ¿Chumngelu? Rakiduamnge tüfa: epu weniwen rumel nütramkawle, epuñpüle feypiwle chem rakiduamkey, chum duamnagkey ka chem küdawngechi dungu mu rupamekey, fey doy küme weniyewayngu. Ka femngechi, Biblia mu Chaw Jewba feypieymu chem rakiduamkey, chum duamnagkey ka chem femay küpalechi antü mu. Eymi kay, llellipun mu feypiafuymi ta Jewba ñi chumlen tami piwke. Wimtulelmi tami llellipuafiel, doy küme weniyeafimi (Santiaw 4:8).\n¿CHUMAIÑ TAIÑ ALLKÜTUAETEW CHAW DIOS?\n5. Jewba, ¿allkütukefi kom pu che ñi llellipun? ¿Chumngechi kimnieiñ tüfa?\n5 Chaw Ngünechen, ¿allkütukefi kom pu che ñi llellipun? Femkelay. Kuyfi mu, kiñe wentru serfikefuy ta Jewba, Isaia pingefuy. Feychi mu Chaw Dios feypifi pu israelche: “Fentren ngillatulmün rume, allkülayan; tamün kuwü apoley mollfüñ mew [kulpakonimün fentren che ñi lan mu]” (Isaías 1:15). Feymu kuñiwtukuwnoliyiñ, femafuiñ Jewba ñi üdekeel. Fey kidu allkütulayay taiñ llellipun.\n6. 1) ¿Chumngelu fente falin-ngey feyentual Jewba mu? 2) Ñi pengelal taiñ feyentulen, ¿chumaiñ?\n6 Ayüliyiñ taiñ allkütuaetew Jewba, duamfali feyentual kidu mu (Marku 11:24). Ngüneduamnge ñi feypin apostol Pablo: ‘Tutengelayay ta Ngünechen ngenole maneluwün ta kidu mew. Femngechi kiñe che ayüle ñi fülpual ta Ngünechen mew, rüf mew feley ñi feyentual Ngünechen ñi mülen ka ñi fürenekefiel tañi manelkeetew’ (Ebrew 11:6). Welu re ‘feyentulen’ pilayaiñ. Ñi pengelal taiñ feyentulen, ¿chumaiñ? Fill antü femaiñ Chaw Jewba taiñ feypietew (papeltunge Santiaw 2:17).\n7. 1) ¿Chumngelu duamfali taiñ llellipuafiel ta Jewba ñom piwke mu ka yamün mew? 2) Piwke mu ñi entual taiñ llellipun, ¿chumaiñ?\n7 Kafey, duamfali taiñ llellipuafiel ta Jewba ñom piwke mu ka yamün mew. ¿Chumngelu? Rakiduamnge: pemefilmi kiñe fütra longkolelu, yamün mew dunguafimi, ¿felelay? Taiñ Chaw Jewba fütra newen niey, feymu doyelchi may dunguafiyiñ ñom piwke mu ka yamün mew, ¿felelay no am? (Génesis 17:1; Salmo 138:6; Santiaw 4:6). Kafey piwke mu entuaiñ taiñ llellipun. Feymu wiño feypilayaiñ taiñ dew ngillatuelchi dungu (Matew 6:7, 8).\n8. Llellipufiliyiñ ta Jewba taiñ eluaetew kiñe dungu, ¿chumaiñ?\n8 Kafey, llellipufiliyiñ Jewba taiñ kelluaetew, re anükünuwlayaiñ. Feymu llellipufiliyiñ ta Jewba taiñ eluaetew taiñ duamnieel, rakiduamlayaiñ: ‘Küdawnoli rume, Jewba eluaenew kom ñi duamnieel’. Chofüngelayaiñ, doy may yafüluwaiñ ka llowaiñ chem küdaw rume taiñ elungeal (Matew 6:11; 2 Tesalonisense 3:10). Kafey llellipufiliyiñ ta Jewba taiñ elkünual kiñe weda wimtun, duamfali taiñ famentual chem rume taiñ welulkayafetew (Kolosense 3:5). Pu che fillke dungu ramtuwkey llellipun mu. Fewla inaduamaiñ kiñeke.\nKIÑEKE RAMTUN LELLIPUN MU\n9. 1) ¿Iney llellipuafiyiñ? 2) Juan 14:6 ñi feypin mew, ¿chumaiñ?\n9 ¿Iney llellipuafiyiñ? Jesus kimeltufi tañi pu inanieetew ñi famngechi llellipual: “Taiñ Chaw Ngünechen wenu mapu mülelu” (Matew 6:9). ¿Chem kimeltueiñmu tüfa? Llellipuafiyiñ ta Jewba müten. Fey wüla Jesus ka feypi: “Iñche ta rüpü reke felen, ka rüfngechi dungu ka mongen [...]. Iñche mew müten feyentulu amuay ta Chaw mew” (Juan 14:6). Feymu, ¿chumaiñ? Llellipuaiñ Jesus ñi üy mu. ¿Chem pin tüfa? Dew kimnieiñ Jesus taiñ montulpaetew kulpan ka lan mew (Juan 3:16; Romanu 5:12). Kafey Jewba elfalkünufi ta Jesus ñi Jues ngeal. Ka dullifi ñi Longko Saserdote ngeal, tüfa ñi femün mu perdonangekeiñ taiñ kulpan mu (Juan 5:22; Ebrew 6:20). Feymu ñi llowngeal taiñ llellipun, duamfali taiñ yamnieafiel tüfachi falinke küdaw ñi nieel Jesus.\nChumül rume llellipuafuiñ.\n10. Taiñ llellipuafiel Jewba, ¿duamfali taiñ lukutuleal? ¿Chumngechi kimnieiñ tüfa?\n10 Taiñ llellipuafiel Jewba, ¿duamfali taiñ lukutuleal? Femlay, Jewba feypikelaeiñmu taiñ femal tüfa. Kidu doy falintukey taiñ llellipual piwke mu ka yamün mew. Feymu anüleliyiñ, witraleliyiñ, lukutuleliyiñ kam pochongnagliyiñ rume, dunguafiyiñ Jewba yamün mu. Femngechi kimeltukey Biblia (1 Crónicas 17:16; Nehemías 8:6; Daniel 6:10). Llellipuafuiñ chew rume ka chumül rume, antü ka pun mu. Kafey llellipuafuiñ Jewba ñüküfkülen mu. Chem che allkütunoeliyiñmu rume, taiñ Fütra Chaw allkütukeeiñmu. Rüf maneluwkeiñ tüfa mu (Nehemías 2:1-6).\n11. ¿Chem dungu mew llellipuafuiñ?\n11 ¿Chem dungu mew llellipuafuiñ? Chem rume Jewba ñi ayükeel. Feymu Biblia feypiley: “Ngillatufiliyiñ chem rume taiñ duamtuel kisu ñi piel mew, fey allküñmayaeiñmew taiñ ngillatukefiel” (1 Juan 5:14). ¿Llellipuafuiñ iñchiñ taiñ chem duamtulen? Femafuiñ llemay. Rakiduamnge tüfa, nielmi kiñe küme weni, nütramkayafuymi tami chem rakiduamkülen ka chum duamkülen. Ka femngechi nütramkayafuymi ta Chaw Jewba (Salmo 62:8). Kafey ngillatuafuiñ taiñ eluaetew ñi newen, tüfa kelluafeiñmu taiñ femal kümeke dungu (Luka 11:13). Küme dullial taiñ chumal, llellipuafuiñ taiñ eluaetew kimün. Ka rupaliyiñ wedake dungu mu, ngillatuafuiñ taiñ yafültukuaetew (Santiaw 1:5). Kafey, llellipuafuiñ ta Chaw Jewba taiñ perdonayaetew (Efesio 1:3, 7). Ka llellipuafuiñ ñi kümelkaleal taiñ pu che, pu peñi, pu lamngen ka kakelu che (Hecho 12:5; Kolosense 4:12).\n12. Llellipuliyiñ, ¿chem doyümafiyiñ?\n12 Llellipuliyiñ, ¿chem doyümafiyiñ? Doy falin-ngepe Jewba tañi ayükeel. Fillke dungu mu Jewba kümelkakeeiñmu, feymu kom piwke mu mañumtuafiyiñ (1 Crónicas 29:10-13). Jesus kimeltufi tañi pu disipulu chumngechi ngillatual. Kidu feypi: “Eymün ta femngechi ngillatuaymün: ‘Taiñ Chaw Ngünechen wenu mapu mülelu, yamniengepe tami üy. Küpape tami Ngünenien. Femngepe tami feypin wenu mapu mew, ka femngechi Mapu mu. Elumuiñ taiñ duamnieelchi kofke fachantü, ka wiñoduamtumuiñ taiñ weda femkeelchi dungu mew chumngechi iñchiñ wiñoduamtukefiyiñ taiñ weda femkeetew. Elkünumulayaiñ taiñ welulkangeal, welu may montulmuiñ tati Weküfü mew’” (Matew 6:9-13, TNM). Jesus ñi feypin mu, ¿chem dungu mu wüne ngillatuaiñ? Ñi yamniengetual Jewba ñi üy. Fey wüla llellipuaiñ tañi küpayal ñi gobierno, ka ñi femngeal tañi ayükeel kom Mapu mu. Ngillatuliyiñ wüla tüfachi falinke dungu mu, fey feypiafuiñ taiñ duamnieel. Wüne dunguliyiñ Jewba tañi ayükeel, fey pengelaiñ chem doyümkeiñ.\n13. ¿Tunteñmayafuy taiñ llellipun?\n13 ¿Tunteñmayafuy taiñ llellipun? Biblia feypilay. Welu duamnieliyiñ, alüñmayafuy kam pichiñmayafuy. Llellipuliyiñ petu taiñ inon, pichiñmayafuy taiñ llellipun. Welu mañumtufiliyiñ ta Jewba kam feypifiliyiñ taiñ weda rupameken, doy alüñmayafuy taiñ llellipun (1 Samuel 1:12, 15). Jesus ñi antü mu, kiñeke che fentreñma ngillatukefuy, femngechi ñi afmatungeal (Luka 20:46, 47). Welu iñchiñ femlayaiñ feychi pu che reke. Jewba afmatukelafi femngechi llellipun. Piwke mu tripape taiñ feypin, tüfa doy falin-ngey.\n14. 1) ¿Tunten rupa ngillatuaiñ? 2) Tüfa, ¿chem kimeltukeeiñmu Jewba mu?\n14 ¿Tunten rupa ngillatuaiñ? Jewba mangelkeeiñmu taiñ rumel nütramkayafiel. Biblia feypi: “Ngillatulemün”, “rumel yafüluwkülemün tamün ngillatuleael” ka “rumel ngillatulekeaymün” (Matew 26:41; Romanu 12:12; 1 Tesalonisense 5:17). Taiñ Wenu Chaw eluwkülekey taiñ allkütuaetew. Fill antü mañumtuafuiñ taiñ piwkeyeetew ka fürenekeetew. Kafey ngillatuafuiñ taiñ adnieaetew, yafültukuaetew ka newentukuaetew. Wimtuleaiñ taiñ llellipuafiel ta Jewba. Femngechi pengelaiñ taiñ falintukefiel tüfachi yewün.\n15. Dewle kiñe llellipun, ¿chumngelu “felepe may” piaiñ?\n15 Dewle kiñe llellipun, ¿chumngelu “felepe may” piaiñ? Femngechi pengelaiñ piwke mu ñi tripan taiñ llellipun (Salmo 41:13). Kafey kiñe che llellipule kakelu che ñi allkütual, taiñ rakiduam mu kam dungun mew feypiafuiñ “felepe may”. Femngechi pengelaiñ taiñ ayükefiel chem ñi ngillatungeel. Biblia kimeltukey tüfa (1 Crónicas 16:36; 1 Korintio 14:16).\nJEWBA, ¿CHUMNGECHI ELUKEEIÑMU TAIÑ LLELLIPUELCHI DUNGU?\n16. Llellipufiel mu Jewba, ¿rüf elukeeiñmu taiñ duamnieel? ¿Chumngechi kimnieiñ tüfa?\n16 Llellipufiel mu Jewba, ¿rüf elukeeiñmu taiñ duamnieel? May, femkey llemay. Biblia feypi Chaw Jewba ‘allkütukefi taiñ llellipun’ ka ‘elukeeiñmew taiñ ngillatuelchi dungu’ (Salmo 65:2; Juan 15:7). Fentren che llellipukefi Jewba rüf piwke mu. Fey Chaw Jewba allkütukeeyew engün ka elukeeyew ñi duamnieel. Fillke dungu mu femkey tüfa.\n17. Jewba taiñ eluaetew ñi duamnieel, ¿chumngechi adniekefi tañi pu che ka pu kümeke püllü?\n17 Llellipufiliyiñ ta Jewba, kidu adnieafuy tañi pu che ka pu kümeke püllü taiñ eluaetew taiñ duamnieel (Ebrew 1:13, 14). Rakiduamnge tüfa: fentren che küpa adümkefi Biblia, feymu ngillatukefingün ta Chaw Dios ñi kelluaetew. Fey pichi rupalu, kiñe Dungukelu Iney Ngen Jewba akukey ñi ruka mu. ¿Chem pengelkey tüfa? Pu kümeke püllü kelluntukukeyngün ñi kimelngeal kümeke dungu, ka adniekefingün pu amuldungupelu, fey ñi peafiel pu küme piwkengelu (papeltunge Apokalipsi 14:6). Kafey duamlu iñchiñ kellu, ngillatukefiyiñ ta Chaw Jewba. Fey kiñe peñi kam lamngen trawünche mu kelluafeiñmew (Proverbios 12:25; Santiaw 2:16).\nTaiñ eluaetew taiñ llellipuel, Chaw Jewba adnieafuy kakelu peñi ka lamngen.\n18. Chaw Jewba tañi newen ka ti Biblia, ¿chumngechi kelluafeiñmu?\n18 Kafey, ngillatufiliyiñ ta Jewba taiñ kelluaetew, kidu eluafeiñmu tañi newen. Femngechi adnieafeiñmu ka newentukuafeiñmu rupan mu wedake dungu (2 Korintio 4:7). Ka ngillatufiliyiñ taiñ küme dullial chem taiñ femal, Chaw Jewba kelluafeiñmu Biblia mu. ¿Chumngechi? Papeltufiliyiñ Biblia peafuiñ kiñeke trokiñ taiñ kelluaetew. Kam kiñe peñi kam lamngen entuafuy ñi feypin trawün mu, fey tüfa kelluafeiñmu. Kam kiñe longkolelu ngülamtuafeiñmu Biblia mu. Kom tüfa rupayafuy Jewba ñi duam mu (Galata 6:1).\n19. ¿Chumngelu rakiduamafuiñ Chaw Ngünechen taiñ elunoetew taiñ llellipuel?\n19 Kiñeke mu rakiduamafuiñ Chaw Ngünechen taiñ elunoetew taiñ llellipuel. Welu Jewba kimniey chem taiñ eluaetew ka chumül femal tüfa. Kidu küme kimniey chem taiñ rüf duamnieel. Kiñeke mu duamfali taiñ ngillatuleal. Femngechi pengelelafiyiñ ta Jewba taiñ rüf duamniefiel tüfa ka taiñ maneluwkülen kidu mu (Luka 11:5-10). Kafey Jewba femafuy kiñeke dungu taiñ feypinofiel, feymu rakiduamafuiñ kidu taiñ allkütunoetew. Rupayafuy tüfa: ngillatuafuiñ ta Jewba taiñ kelluaetew rupan mu wedake dungu. Welu kidu müntuñmalayafeiñmu feychi weda dungu. Doy may kelluafeiñmu taiñ newentuleal (papeltunge 2 Korintio 4:7).\n20. ¿Chumngelu doy llellipuaiñ?\n20 Feley llemay, ¡müna falintufali taiñ llellipukefiel Jewba! Maneluwküleiñ taiñ allkütukeetew (Salmo 145:18). Kom piwke mu doy llellipuaiñ, femngechi doy weniyeafiyiñ taiñ Wenu Chaw Jewba.\n1: JEWBA ELUWKÜLEY TAIÑ ALLKÜTUAETEW\n“Jewba fülmaniefi kom ñi pu mütrümkeetew, kom pu mütrümkeetew rüf dungu mu” (Salmo 145:18).\nDuamfali taiñ feyentual.\nSalmo 138:6; Santiaw 4:6\nLlellipuaiñ ñom piwke mu ka yamün mew.\nLlellipufiliyiñ Jewba taiñ kelluaetew, re anükünuwlayaiñ.\nMatew 6:7, 8\nPiwke mu entuaiñ taiñ llellipun. Wiño feypilayaiñ taiñ dew ngillatuelchi dungu.\nFemaiñ Jewba ñi ayükeel.\n2: KIÑEKE RAMTUN LELLIPUN MU\nMatew 6:9; Juan 14:6\nTaiñ llellipual, ¿duamfali taiñ lukutuleal?\n1 Crónicas 17:16; Nehemías 8:5, 6; Daniel 6:10\nÑüküfkülen mu llellipuliyiñ, ¿allkütuaeiñmu Jewba?\n¿Tunteñmayafuy taiñ llellipun?\n1 Samuel 1:12, 15; Luka 20:46, 47\n¿Tunten rupa ngillatuaiñ?\nRomanu 12:12; 1 Tesalonisense 5:17\nDewle kiñe llellipun, ¿chumngelu “felepe may” piaiñ?\n1 Crónicas 16:36; 1 Korintio 14:16\n3: CHEM DUNGU MEW LLELLIPUAFUIÑ\n“Ngillatufiliyiñ chem rume taiñ duamtuel kisu ñi piel mew, fey allküñmayaeiñmew taiñ ngillatukefiel” (1 Juan 5:14).\n¿Chem dungu mew ngillatuafuiñ?\nMatew 6:9, 10, TNM\nÑi femngeal Jewba tañi feypin.\n1 Crónicas 29:10-13\nTaiñ mañumtuafiel Chaw Ngünechen.\nMatew 6:11-13, TNM\nFeypial chem taiñ duamnieel ka chem taiñ rupameken.\nTaiñ llowal Jewba ñi newen.\nTaiñ elungeal kimün, fey küme dullial taiñ chumal.\nEfesio 1:3, 7\nTaiñ perdonayaetew Jewba.\nÑi kümelkaleal kakelu che.\n4: JEWBA ELUKEEIÑMU TAIÑ LLELLIPUEL\n‘Iñche ñi Chaw eluaeymünmew tamün llellipuel’ (Juan 15:7).\nJewba, ¿chumngechi elukeeiñmu taiñ llellipuel?\nProverbios 12:25; Apokalipsi 14:6\nJewba adnieafuy tañi pu che ka pu kümeke püllü taiñ eluaetew taiñ duamnieel.\nNgillatufiliyiñ Jewba taiñ kelluaetew, kidu eluaeiñmu tañi newen.\n2 Korintio 4:7; Filipense 4:6, 7\nTüng duamelkeeiñmu ka elukeeiñmu yafüluwün taiñ newentuleal.\nGalata 6:1; 2 Timotew 3:16, 17\nElukeeiñmu kimün Biblia mu ka trawünche mew.